text:
badhe sami pitaken: "wonjen pundi adilipun Ingkang Sinuwun." Lho, rak nih ngaten ta Tuan Gurnadur?
10. Van Imhof: Enggih, ngaih ngoten niku Den Dipati.
IS Pakubuwono: Terus prayogane piye, Pringgalaya?
Pringgalaya: Lepat nyuwun sih pangapunten ndalem. Kula sampun matur Tuan Gubernur Van Imhof supados siti lenggahipun Rayi Dalem dipun-longi kalih ewu karya.
IS Pakubuwono: Yoh wis, perkara iki ingsun borongake sira lan Tuan Van Inhof.
Van Imhof: Yen ngaten rehne keperluwan kula kantun Sampeyan Ndalem tapak asmani, mila serat perjanjen menika kula tilar. Mangke menawi sampun dipun-tapak asmani, wontena keparengipun maringaken dhateng Dipati Pringgalaya. Sampun, kula pamit.
Pringgalaya: Semanten ugi kula Sinuwun.
IS Pakubuwono: Yoh, ingsun paringi lilah. (dhateng Van Inhof) Mangka ndherekaken Tuan.
TRANGAN: KANGJENG SUNAN JENGKAR, PATIH PRINGGALAYA LAN GJ VAN IMHOF MAMBAH KALIAN REMBAGAN.
Pringgalaya: (gumuieng lirih) Nospundi Tuan? Sedaya rak sampun rampung ta?
Van Imhof: Enggih, sampeyan panceen.... (ngacungi jempol). Pun nggih, kula tak teng loji riyin.
Pringgalaya: Ning mangke mampir lho Tuan!
Van Imhof: Nggih..... gampang!
TRANGAN: PRINGGALAYA SAHA GJ VAN IMHOF KESAH. LAMPU "BLACK OUT"
BABAK I RAMPUNG
ABAK : II MANGKUBUMEN
SETTING : KAGUNGAN NDALEM PLATARAN
(WINGKING PAGELARAN KRATON)
WASANA : SEDHIH
ATRANGAN : 1. Mas Ayu Asmarawati lenggah. Ngalamun.
 Mas Ayu Tejawati rawuh.
1. M Ay Tejawati : (sareh) Asmarawati.
2. M Ay Asmarawati: (noleh - nyembah) Kula Ibu.
3. M Ay Tejawati : Perkaramu iki ora bisa mung dirampungi
 nganggo sedhih. Yen rasa lan angen-angenmu
 ora kok kendhaleni nganggo pikirmu, ora
 bakal kowe uwal seka panandhang.
4. M Ay Asmarawati: (nyembah) Punten ndalem sewu.
 Nandalem saged ngendika mekaten mergi mboten
 ketaman. Nanging tumrap kula, awrat sanget
 anggenipun nglampahi. Awit kula tansah
 dipun-tilar jengkar Njeng Pengeran Mangkubumi.
ATRANGAN : RANGGA WIRASETIKA SOWAN SAKING IRING KANAN
 PLATARAN (WINGKING PAGELARAN).
5. R. Wirasetika : Kula sowan Mas Ayu.
6. M Ay Tejawati : Oh... mangga, mangga Ki Rangga!
7. R. Wiraseika : Sembah nuwun, sembah nuwun Mas Ayu Tejawati.
8. M Ay Tejawati : Menika, Asmarawati menika saweg ribet jalaran
 tansah dipun tilar kesah garwa.
9. R. Wirasetika : Menapa injih Mas Ayu?
10. M Ay Asmarawati : Kasinggihan Ki Rangga.
11. R. Wirasetika : (gumujeng lirih) Punten ndalem sawu.
 Jengkar dalem Njeng Pengeran Mangkubumi menika
 teman-temen mengku panjangka lubur.
 Anggen ndalem tansah mesuraga lan caket kawula
 menika raket sambetipun kalivan gegavuhan
 ndalem nundhung Kumpeni saking Bumi Jawi.
12. M Ay Asmarawati : Kok penjenengan saged ngendika ngaten?
13. R. Wirasetika : Menika wau, Njeng Pengeran pinanggih kula
 wonten regol Mangkubumen. Malah ugi ngendika
 yen mentas kemawon sowan Ngarsa Dalem Ingkang
 Sinuwun Paku Buwono ing Surakarta.
LAMPU "BLACK OUT" KANGGE NGGAMBARAKEN ADEGAN
"FLASH BACK" ING KRATON SURAKARTA.
(SETTING: UNDHAK-UNDHAKAN SITIHINGGIL)
K : II (A) KRATON SURAKARTA
KAGUNGAN DALEM UNDHAK-UNDHAKAN
SITIHINGGIL KRATON NGAYOGYAKARTA
TINTIN
MERBAWANI
ANGAN : 1. Ingkang Sinuwun Pakubuwono jumeneng wonten ing
ngajeng bangsal. Pangeran Mangkubumi lampah dhodhok.
jengkeng, nyembah. Ingkang Sinuwun lajeng Jenggah
sila lan nyembah malih.
IS Pakubuwono: (radi keje!) O, siramo Dhimas Mangkubumi.
P. Mangkubumi: Kasinggihan Sinuwun.
Pangabekti ku la koniuk perada Dalem.
IS Pakubuwono: Yoh, ndak tampa. Malah anu, sejatine sowanmu
iki ndak arep-arep iare. (kendel sakedhap)
Iki mau rak ana pesowanana mirunggan.
Wigatine, kejaba nampa tekan Gubernur
Jenderal Van Imhof, inasun uga napak asmani
lavan perianjen.
P. Mangkubumi: Serat perianjen?
(kendel sakedhap - menggalih) Lajeng....
isinipun kadospundi Sinuwun? (nyembah)
IS Pakubuwono: Sepisan, Kumpeni nyuwun ijol rong leksa
anggone wis mbivantu aku nalika geer Cina
nganti aku kendhang tekan Ponorogo.
jaman semana.
Kapindhone, pesisir lor wiwit Tegal, Pekalongan,
Semarang nganti pesisir Tuban disuwun gadhuh.
Kumpeni saguh nyewa. Katelune, wong Jawa ora
kena gawe prau. Dene kaping papate,
Kumpeni ndak keparengake gawe beteng ana
sak-cedhaking Kraton. (kendel sakedhap)
Rehne Pringgalaya uga sarujuk marang isining
perianjen iku, mula banjur ndak tanpak asmani.
P. Mangkubumi: (kendel sakedhap - menggalih)
IS Pakubuwono: Kok sajake atimu ora kepenak, Dhimas?
(maieng nveiaki) Ana apa?
08. P. Mangkubumi: (nyembah - anuraga) Mugi wontena kersa Dalem paring lubering sih pangapunten menawi kula matur'...mboten sarujuk.
09. IS Pakubuwono: Lho, kok ngono Dhimas? Nalare piye?
10. P. Mangkubumi: Tetela Sampeyan Ndalem badhe saya kasrimpung panguwaosipun Kumpeni. (kendel sakedhap)
Arta kalih leksa menika mboten sekedhik tumrap Sampeyan Ndalem. Ugi mboten sak-mesthenipun kangge lintu ragad perang. (kendel sakedhap)
Menapa malih pesisir ler Sampeyan Ndalem paringaken. Ngaten menika ageng pitunanipun tumrap para kawula Dalem saha negari Dalem Surakarta. Jalaran kawula Dalem ingkang sami lampah dagang badhe kecalan pangupajiwanipun.
11. IS Pakubuwono: Iya, iya, sliramu uga bener Dhimas.
12. P. Mangkubumi: (manteb) Tiyang Jaw


text: Kuala Batee kuwe salah siji kecamatan nang , Aceh, Indonesia.

dataset: wikimedia/wikipedia


text:
.38.05 |
| 219.6 | Piwulang | PW.53 | L.21.05 |
| 219.7 | Piwulang (Fragment I) | PW.57 | B.21.03 |
| 219.8 | Sriyatna | PW.97 | A.39.10 |
| 220.1 | Suluk Aspiya | PW.101 | NR.41 |
| 220.2 | Suluk Barulkalbi | PW.102 | L.21.15 |
| 220.3 | Suluk Bayannullah | PW.103 | L.21.19 |
| 220.4 | Suluk Sidik lan Babad Mataram | PW.123 | L.21.24 |
| 220.5 | Wulang Dalem PB.IV | PW.175 | NR.66 |
| 220.6 | Suluk's | PW.137 | NR.148 |
| 220.7 | Daftar Lontar dari Madura | LL.75 | L.10.08a |
| 220.8 | Daftar Lontar dari Madura | LL.76 | L.10.08b |
| 220.9 | Lontar Hss van Dr. Klaver Weiden te Surabaya | LL.66 | L.10.09 |
| 220.1 | Kawontenen ing Sela, Bayalali | LL.63 | A.40.11a-b |
| 220.11 | Gambar Bendera 1 | LL.55 | B.32.04 |
| 220.12 | Gambar Bendera 2 | LL.56 | B.32.05 |
| 220.13 | Gambar Bendera 3 | LL.57 | B.32.06 |
| 220.14 | Babad Majapahit | SJ.81 | NR.205 |
| 220.15 | Suluk's | PW.138 | NR.149 |
| 220.16 | Babad Sindula Sundanees | SJ.154 | NR.308 |
| 221.1 | Suluk's | PW.139 | NR.165 |
| 221.2 | Suluk's | PW.140 | NR.168 |
| 221.3 | Losse Aant. van R. Ng. Poerba ... | BA.344 | W.30 |
| 222.1 | Vocabularium Javanicum | BA.347 | W.50.01a-b |
| 222.2 | Vocabularium Javaansche Spreekwijzen | BA.348 | W.50.02a-b |
| 222.3 | Vortzetting van Bausastra Wirapustaka | BA.349 | W.54 |
| 222.4 | Piwulang | PW.56 | NR.95 |
| 222.5 | Ujungan, Janma, Awatak Sato | PW.156 | A.18.04 |
| 222.6 | Wirid Karaton ing Dalem Manungsa | PW.170 | A.38.01a |
| 222.7 | Wirid Karaton ing Dalem Manungsa | PW.170a | A.38.01b-c |
| 222.8 | Wulang Yudanagara | PW.180 | A.39.05 |
| 222.9 | Serat Wulang | PW.181 | NR.189 |
| 222.1 | Yudanagara | PW.184 | G.31 |
| 223.1 | Babad Kaliwangi | SJ.68 | A.38.02 |
| 223.2 | Babad Maleman ing Wulan Siyam | SJ.85 | NR.333 |
| 223.3 | Babad Rum Mataram | SJ.185 | NR.4 |
| 223.4 | Tapel Adam (Babad tot Pajang) | SJ.167 | NR.51 |
| 224.1 | Panitisastra | PW.46 | NR.80 |
| 224.2 | Panitisastra | PW.47 | NR.391 |
| 224.3 | Panitisastra lan Suluk Warni-warni | PW.48 | NR.529 |
| 224.4 | Panitisastra | PW.49 | NR.119 |
Title.
224.6
225.1
Babad Mataram
Babad Mataram
Pr
S
oje
J.
S
88
J.92
Shelf No.
CT. 2
NR.173
| 225.2 | Babad Mataram | SJ.93 | NR.185 |
|---|---|---|---|
| 225.3 | Babad Mataram | SJ.94 | NR.201 |
| 225.4 | Babad Mataram Begint met Tawang | SJ.95 | L.14.06 |
| 225.5 | Babad Mataram tot Kartasura | SJ.96 | NR.303 |
| 225.6 | Babad Mataram van Madura | SJ.97 | G.110 |
| 226.1 | Babad Nabi Adam | SJ.100 | NR.312 |
| 226.2 | Babad Serat van Purwadadi | SJ.182 | L.23 10 |
| 226.3 | Babad Serat van Purwadadi | SJ.183 | L.23.11 |
| 227.1 | Adiparwa | CP. 1 | LT.234 |
| 227.2 | Agastya Parwa | CP. 2 | LT.56 |
| 227.3 | Arjuna Wiwaha Parikan | CP. 3 | LT.208 |
| 227.4 | Gatotkacasraya | CP. 4 | LT.216 |
| 227.5 | Bhismaparwwa | CP. 5 | LT.235 |
| 227.6 | Bimaswarga | CP. 6 | LT.188 |
| 228.1 | Babad Mataram | SJ.89 | CT.3 |
| 228.2 | Babad Mataram | SJ.90 | L.21.11 |
| 228.3 | Babad Mataram | SJ.91 | NR.92 |
| 229.1 | Indrawijaya, Kakawin | CP.25 | LT.223 |
| 229.2 | Kangsa, Kakawin (Krenandaka) | CP.26 | LT.218 |
| 229.3 | Sutasoma | CP.27a | LT 213 |
| 229.4 | Sutasoma | CP.27b | LT.233 |
| 229.5 | Rama Parasu | CP.73 | LT.221 |
| 229.6 | Ramayana Kakawin | CP.76 | LT.226 |
| 230.1 | Sumanasantaka | CP.77 | LT.217 |
| 230.2 | Uttarakanda | CP.78 | LT.220 |
| 230.3 | Bhomakawya | CP.81 | LT.223 |
| 230.4 | Pangeling-eling Paturunan | HU.4 | LT.205 |
| 230.5 | Usada Keling | PR.144 | LT.177 |
| 230.6 | Bhagawan Indraloka | PW.3 | LT.150 |
| 230.7 | Punggung Tiwas | PW.71 | LT.172 |
| 230.8 | Tatywa Maya maya Sasawangan | PW.153 | LT.155 |
| 230.9 | Tutur Slokantara | PW.155 | LT.168 |
| 230.1 | Wisik Warah | PW.171 | LT.145 |
| 230.11 | Dharma Pawayangan | WY.4 | LT.171 |
| 231.1 | Babad Pakepung | SJ.123 | NR.78 |
| 231.2 | Babad Aantekeningen | SJ.177 | NR.134 |
| 231.3 | Cariyosipun Jaka Tarub Dumugi ... | SJ.192 | A.22.06 |
| 231.4 | Babad Tawangalun | SJ.168 | NR.37 |
| 231.5 | Babad Madura | SJ.74 | NR.38 |
| 231.6 | Babad Prang Anggris | SJ.130 | NR.32 |
| 231.7 | Babad Prang Anggris (Madura) | SJ.131 | A.13.06 |
| 231.8 | Babad Rum Madura | SJ.135 | NR.26 |
| 232.1 | Babad Tanggung | SJ.166 | NR.389 |
| 232.2 | Sejarah Bandawasa | SJ.233 | B.35.06 |
| 232.3 | Sajarah Tembang Begin Adam | SJ.321 | B.3.08 |
| 232.4 | Babad Palihan Nagari | SJ.125 | NR.518 |
| 233.1

dataset: HuggingFaceFW/finepdfs


text:
Jati duwé makna warna-warna, antarané:
 Jati (tuwuhan) minangka tetuwuhan
 Jati (kayu) wujud kayu sing kualitasé apik, biyasa kanggo gawé kusèn lan mèbel
 Jati, kacamatan ing Kabupatèn Kudus, Provinsi Jawa Tengah
 Jati, Kacamatan ing Kabupatèn Blora, Provinsi Jawa Tengah
 Jati, désa ing kacamatan Astambul, Kabupatèn Banjar, provinsi Kalimantan Kidul


text:
Rowodadi kuwe salah siji desa nang Butuh, kabupaten Purworejo, propinsi Jawa Tengah, Indonesia.
Referensi


text:
puji tumrap kahanan kanthi bener, lan (14) kosok balen urutan kang dumadi ing tindak tutur atur puji tumrap kahanan kanthi bener, (15) kosok balen maneka werna kang dumadi ing tindak tutur atur puji tumrap kahanan kanthi bener, (16) kosok balen majib kang dumadi ing tindak tutur atur puji marang alam kanthi bener, (17) kosok balen undha usuk kang dumadi ing tindak tutur atur puji marang alam kanthi bener, (18) kosok balen sesambungan kang dumadi ing tindak tutur atur puji tumrap marang alam kanthi bener, (19) kosok balen urutan kang dumadi ing tindak tutur atur puji marang alam kanthi bener, (20) kosok balen maneka werna kang dumadi ing tindak tutur atur puji marang alam kanthi bener, (21) kosok balen majib kang dumadi ing tindak tutur atur puji marang Gusti kanthi becik, (22) kosok balen undha usuk kang dumadi ing tindak tutur atur puji marang Gusti kanthi becik, (23) kosok balen sesambungan kang dumadi ing tindak tutur atur puji marang Gusti kanthi becik, (24) kosok balen urutan kang dumadi ing tindak tutur atur puji marang Gusti kanthi becik, (25) kosok balen maneka werna kang dumadi ing tindak tutur atur puji marang Gusti kanthi becik, (26) kosok balen majib kang dumadi ing tindak tutur atur puji marang pawongan kanthi becik, (27) kosok balen undha usuk kang dumadi ing tindak tutur atur puji marang pawongan kanthi becik, (28) kosok balen sesambungan kang dumadi ing tindak tutur atur puji marang pawongan kanthi becik, (29) kosok balen urutan kang dumadi ing tindak tutur atur puji marang pawongan kanthi becik, (30) kosok balen maneka werna kang dumadi ing tindak tutur atur puji marang pawongan kanthi becik, (31) kosok balen majib kang dumadi ing tindak tutur atur puji tumrap kahanan kanthi becik, (32) kosok balen undha usuk kang dumadi ing tindak tutur atur puji tumrap kahanan kanthi becik, (33) kosok balen majib kang dumadi ing tindak tutur atur puji tumrap kahanan kanthi becik, lan (34) kosok balen urutan kang dumadi ing tindak tutur atur puji tumrap kahanan kanthi becik, (35) kosok balen maneka werna kang dumadi ing tindak tutur atur puji tumrap kahanan kanthi becik, (36) kosok balen majib kang dumadi ing tindak tutur atur puji marang alam kanthi becik, (37) kosok balen undha usuk kang dumadi ing tindak tutur atur puji marang alam kanthi becik, (38) kosok balen sesambungan kang dumadi ing tindak tutur atur puji tumrap marang alam kanthi becik, (39) kosok balen urutan kang dumadi ing tindak tutur atur puji marang alam kanthi becik, (40) kosok balen maneka werna kang dumadi ing tindak tutur atur puji marang alam kanthi becik, (41) kosok balen majib kang dumadi ing tindak tutur atur puji marang Gusti kanthi endah, (42) kosok balen undha usuk kang dumadi ing tindak tutur atur puji marang Gusti kanthi endah, (43) kosok balen sesambungan kang dumadi ing tindak tutur atur puji marang Gusti kanthi endah, (44) kosok balen urutan kang dumadi ing tindak tutur atur puji marang Gusti kanthi endah, (45) kosok balen maneka werna kang dumadi ing tindak tutur atur puji marang Gusti kanthi endah, (46) kosok balen majib kang dumadi ing tindak tutur atur puji marang pawongan kanthi endah, (47) kosok balen undha usuk kang dumadi ing tindak tutur atur puji marang pawongan kanthi endah, (48) kosok balen sesambungan kang dumadi ing tindak tutur atur puji marang pawongan kanthi endah, (49) kosok balen urutan kang dumadi ing tindak tutur atur puji marang pawongan kanthi endah, (50) kosok balen maneka werna kang dumadi ing tindak tutur atur puji marang pawongan kanthi endah, (51) kosok balen majib kang dumadi ing tindak tutur atur puji tumrap kahanan kanthi endah, (52) kosok balen undha usuk kang dumadi ing tindak tutur atur puji tumrap kahanan kanthi endah, (53) kosok balen majib kang dumadi ing tindak tutur atur puji tumrap kahanan kanthi endah, lan (54) kosok balen urutan kang dumadi ing tindak tutur atur puji tumrap kahanan kanthi endah, (55) kosok balen maneka werna kang dumadi ing tindak tutur atur puji tumrap kahanan kanthi endah, (56) kosok balen majib kang dumadi ing tindak tutur atur puji marang alam kanthi endah, (57) kosok balen undha usuk kang dumadi ing tindak tutur atur puji marang alam kanthi endah, (58) kosok balen sesambungan kang dumadi ing tindak tutur atur puji tumrap marang alam kanthi endah, (59) kosok balen urutan kang dumadi ing tindak tutur atur puji marang alam kanthi endah, lan (60) kosok balen maneka werna kang dumadi ing tindak tutur atur puji marang alam kanthi endah.
TEORI KANG DIGUNAKAKE KANGGO PANLITEN IKI
Teori kang digunakake kanggo panliten iki yaiku teori semantik pragmatik mligine ngenenani relasi semantik leksikal lan tindak tutur. Adhedhasar teori kasebut ana rong cara kang digunakake kanggo ngandharake panliten iki, yaiku kanggo ngandharake semantik leksikale kanthi wujud relasi semantic kosok balen lan pragmatike kanthi wujud tindak tutur ilokusi pangakon atur puji. Cara kang digunakake kanggo ngandharake kosok balen minangka semantik leksikale yaiku teori fitur destingit teges. Dhistingit digunakake kanggo mbedakake teges saka perangane basa (Kridalaksana, 2008). Cara iki diarani unsur pambeda, jalaran cara njentrehake objek kanthi teges siji lan liyane. Sajrone panliten iki, kosok balen diandharake kanthi mbedakake teges tembung siji lan liyane.
Dene cara kang digunakake kanggo njentrehake tindak tutur atur puji yaiku nggunakake jlentrehan semantik pragmatik. Jlentrehan kasebut isine ngenani struktur sosial, relasi soial lan, situwasi sosial. Jlentrehan kasebut minangka asil sesambungan antarane semantik lan pragmatik kang nduweni unsur makna sajrone tindak tutur. Babagan iki laras marang panemune Leech (1993:10) ngenani as


text:
Dermasari kuwe salah siji desa nang Susukan, kabupaten Banjarnegara, propinsi Jawa Tengah, Indonesia.
Referensi


text:
Baula iku kecamatan ing Kabupatèn Kolaka Provinsi Sulawesi Kidul-Wétan Indonésia.
Kabupatèn Kolaka


text:
Polinésia (saka basa Yunani: πολύς akèh, νῆσος pulo) iku péranganing tlatah Oséania, dumadi saka grup kapuloan punjul 1.000 kapuloan sing kasebar ing Samodra Pasifik tengah lan kidul.
Pranala njaba
 South Pacific Organizer
 History of Easter Island illustrated by stamps
 Map South Pacific
 Useful introduction to Maori society, including canoe voyages
 Polynesia (Polynesian Cultural Center)
 Lewis commenting on Spirits of the Voyage
 Interview with David Lewis
 Obituary: David Henry Lewis—including how he came to rediscover Pacific Ocean navigation methods
 Photogallery - French Polynesia (Tahiti, Moorea, Motu Tiahura)
Géografi Oséania


text:
Menjangan bawéan - Wikipedia
Menjangan bawéan
Rusa Bawéan
Rusa Bawean jago diwasa ing Kebun Binatang Ragunan, Jakarta
Génus: Axis
Spésies: A. kuhlii
Rusa Bawéan (Axis kuhlii) iku salah siji jinis rusa kang mung tinemu ing Pulo Bawéan. Spesies langka iki diklasifikasèkaké minangka kéwan kang kaancem cures.[1] Rusa Bawean pisanan kaindentifikasi ing taun 1845 kanthi jeneng Cervus Kuhlii.
Rusa bawean dhuwure 60 – 70 Cm, dawane 105 – 115 Cm, lan boboté kurang luwih 50 Kg. Dawane buntute nganti tekan 20 Cm awarna coklat lan keputian ing lempitan pérangan jerone. Rusa bawean duwé taring ing rahang ngisore. Kéwan iki wulune awarna coklat, pendhek, kajaba ing pérangan gulu. Ing sakupenge mripat awarna putih trang, ing sakupenge tutuke rada trang tinimbang raine kang dipisahake karo garis awarna ireng. Bahu ngarep luwih cendhek tinimbang pérangan burine mula kaya-kaya ngundhuh kaya déné kidang. Ing anak rusa aring ana tutul-tutule, nanging mung sedhiluk banjur ilang.
Rusa Bawean jago diwasa duwé tandhuk sepasang kang duwé cabang telu, déné rusa jago kang isih nom ranggahe durung duwé cabang. Ranggah wiwit thukul nalika rusa umur 8 sasi. Pisanane wujud tonjolan ing pinggir dahine, banjur tambah dawa lan dhukul jangkep ing umur 20-30 sasi. Banjur ranggah bakalan tugel tanggal lan digantikake sepasang ranggah kang liyané kanthi sacabang, lan kaya mangkono trus nganti tanduk iku jangkep cabang tiga, ya iku nalika rusa umuré 7 taun.
Rusa Bawéan ora nduwé masa mangsa kawin kang tetep. Saka kasil panlitèn mangsa kalairan anak Rusa Bawéan ya iku ing sasi Fèbruari nganti tekan sasi Juni, kanthi masa kawine antarané sasi Juli nganti tekan sasi November.[2]
Godhong Anjhujhu
Tale Caceng
Godhong Gundang
Godhong Nangka
Godhong Kenyang-kenyang
Godhong Gheddhung
Suket Gajah
Suket Ladang
Tale Atta
Godhong ampelas
Godhong lambese
Godhong andudur
Godhong pelle
Godhong ampere
Suket lending-ledingan
Godhong kangkung tajhin
Suket lapeddhung
Godhong kacang
Woh nangka
Woh gheddheng
Woh pellem, lan sapanunggalane.
↑ (ing basa Indonésia)bawean.net Rusa Bawean Spesies Langka yang Terlantar (kaundhuh tanggal 30 Agustus 2011)
↑ (ing basa Indonésia)rusabawean.com Tentang Rusa Bawean (Lengkap) (kaundhuh tanggal 30 Agustus 2011)
Rusa Bawean, Kompas 19 Januari 2011.
Dijupuk saka "_URL_
Diayomi
Rintisan mawa topik sato kéwan

config: jv


text:
Citradharma iku, salah sijining para Korawa satus. Jenengé iku tegesé "citraning dharma". Jenengé diarani ing layang gancaran Adiparwa, kitab pratamané Mahabharata.
Uga delengen
 Korawa
 Pandhawa
 Adiparwa
 Mahabharata
Korawa


geger sing bengkok.
28. Dengkak, yaiku anak sing lair nduweni geger sing nonjol, koyo geger onta.
29. Wujil, yaiku anak sing dilairke cebol.
30. Lawang Menga, yaiku anak sing dilarke pas anane "candakala" yaiku langit sing katon abang.
31. Made, yaiku anak sing dilairke ora nganggo lambaran/kloso.
32. Uwong sing ngliwet, ngebrukke " Dandhang " (wadah sing kanggo ngiwet).
33. Mwcahke " Pipisan " lan nugelke " Gandik " (landesan lan watu sing kanggo ngaluske bumbu).
34. Uwong sing manggon ning omah sing ora enek " tutup keyonge "
35. Uwong sing bobok ning dhuwur kasur ora ngganggo sprei (sing dinggo nutup kasur).
36. Uwong sing nggawe pajangan utawa hiasan ora nganggo samir utawa godhong gedhang.
37. Uwong sing duwe lumbung pari utawa kopra sing ora nganggo alas lan payon.
38. Uwong sing delehake barang ( dandhang misale ) ora dikei tutup.
39. Uwong sing nggawe kutu sing ijeh urip.
40. Uwong sing ngadhek ning tengah lawang.
41. Uwong sing ndodok ning ngarep lawang.
42. Uwong sing songgowang.
43. Uwong sing senengane ngobong kulit bawang.
44. Uwong sing nggatukke barang siji lan sijine (misale dandhang didu karo dandhang).
45. Uwong sing seneng ngobong rambut.
46. Uwong sing senengane ngobong kloso sing seko pring.
47. Uwong sing senengane ngobong kayu uwit "kelor".
48. Uwong sing senenge ngobong balung.
49. Uwong sing senengene nyapu ora ditutukke, utawa ora diobong sisan.
50. Uwong sing senenge ngguwang uyah.
51. Uwong sing mbuwang regetan saka jendela.
52. Uwong sing mbuwang regetan ning longan.
53. Uwong sing bobok pas srengenge njedul.
54. Uwong sing bobok pas srengenge angslup ( wayah surup ).
55. Uwong sing menek uwit pas jam 12 awan ( wayah bedhug ).
56. Uwong sing bobok pas jam 12 awan.
57. Uwong sing ngliwet trus ditinggal lungo.
58. Uwong sing seneng ngakoni duweke wong liyo.
59. Uwong sing senenge ninggal beras ning " lesung ".
60. Uwong sing ngambrukke pemean "wijen".
VI. PIRANTI RUWATAN
Ana pirang-pirang piranti sing kudhu eneng ning upacara ruwatan. Piranti sing digunaake miturut adat ning daerah dianeake ruwatan kui. Antarane :
- Piranti kanggo nanggap wayang kulit purwa, lakon "Murwa Kala", yaiku :
1. Gamelan Jawa
2. Wayang Kulit sak kotak, komplit
3. Kelir utawa kain
4. Blencong utawa lampu minyak
- Sesajen kang kudhu disediaake yaiku :
1. Tuwuhan, antarane ana gedhang raja sing uwis mateng lan apik, sing ditegor karo gagange, lan cengkir gading utawa kelapa enom, wit tebu karo godhonge, godhong ringin, godhong elo, godhong apa-apa, godhong serep, godhong alang-alang, godhong meja lan kara, lan godhong kluwih sing sakabehe ditali ngadhek ning cagak lawang. Nduweni teges dadi hiasan lan penyuwunan.
2. Kembang mayang loro, sing uwis dipaes, diselehake ning mburi kelir kiwo lan tengen, kembang setaman ning bokor, diselehake ning ngarepe dhalang sing bakal dinggo kanggo ngedusi Batara Kala, lan wong sing diruwat.
3. Geni utawa watu areng ning jero anglo, kipas, lan kemenyan sing bakal digunaake Kyai Dalang salebeting tanggapan.
4. Kain mori putih kurang luwih dowone 3 meter, digelar ning ngisor debog panggungan saka kelir nyanti sak mburining kelir lan diwenehi kembang mawar ning ngarepe kelir nganti panggonan lenggahe Dalang. Dene ning mburi kelir pinangka panggonan lelenggahane Uwong sing diruwat kanti nganggo selimut kain mori putih.
5. Gawangan kelir sisih nduwur, dipaes nganggo kain batik sing anyar, cacahe 5, antarane kain sindur, kain bango tulak lan dikei pari segedeng.
- Macem-macem sega sing kudhu ana, yaiku :
1. Sega Golong nganggo goreng-gorengan, pindang kluwih, pecel pithik, Nasi golong dengan perlengkapannya, goreng-gorengan, pindang kluwih, pecel ayam, sayur menir.
2. Sega Wuduk nganggo iwak lembaran, lalaban, timun, lombok gedhe, abang lan ijo, brambang, lan dele ireng.
3. Sega Kuning nganggo ondog pithik sing didadar, cacah telu, lan srundeng.
- Macem-macem bubur/jenang, yaiku :
1. Jenang abang
2. Jenang putih,
3. Jenang kaleh,
4. Jenang baro-baro (bubur sing werna-werna).
- Macem-macem jajanan pasar, yaiku :
Gedhang raja, jambu, salak, suruh sing dikei duwit, gula jawa, kelapa, jajanan arupa blingo sing dikei werna abang, kemenyan kembang, banyu sing diwadahke cupu, jarum lan benang ireng-putih, kaca cilik, kendi sing isine banyu, empluk (kacang ijo, dele, kluwak, kemiri, gereh, endhog pithik, dan duwit sak sen).
- Piranti liyane, yaiku :
1. Benang lawe, minyak kelapa kanggo lampu blencong.
2. Arupa kewan-kewanan misale manuk dara, pithik, utawa bebek.
VII. TATA CARA RUWATAN
Tata cara ruwatan antarane :
- Nanggap wayang purwa kanthi lakon "Murwa Kala"
Kanggo keluarga sing ora mampu nanggap wayang, isoh ngundang dhalange wae, tanpa nganggo gamelan lan wayange. Dhalange iso crita wae babagan lakon "Murwa Kala".
- Dhalang mau bakal mimpin upacara cukuran rambutlan siraman. Sing bakal nyukur yaiku wong tuwa saka anak sing bakal diruwat. Rambut sing dicukur bakal dilarung bareng karo sesajen sing disediaake.
- Kanngo syarat, dijukuk sithik wae geteh saka asal siale. Getheh kui bakal dilarung. Carane njukuk getheh yakui nganggo ri, trus dioleske ning kapuk putih. Ri karo kapuke mau dilarung karo:
1. Beras 4 kg
2. Slawat 1 Dirham (duit regane emas 1 gram)
3. Pithik
4. Teklek (sandal saka kayu)
5. Benang Lawe sagulung
6. Endhok pithik sing lagi metu, durung enek sedina
7. Gula setangkep (gula Jawa sapasang), gula pasir 1 kg
8. Rambut sing dicukur
9. Kelapa 1 cacahe
Kelapa, ben


text: 48. Nuli padha sira garujuga ing wedang siksa saka dhuwuring êndhase.


text:
ani taman. Ing ngandhap panggungan nama guwa swara, amargi wiwit malêm salikur guwa ngriku kadekekan gôngsa tinabuh ngrangin, sinindhenan talédhék ingkang pinunjul ing swara. Sakiwa têngêning panti pangaksi rinêngga rêca-rêca sela pindha ngrêksa panti. Sakidul wetan talaga kandhang gajah. Nêkuk mangalér kandhang ayam mas, ayam têmbagi, kandhang sima tinembok rinajêg tosan, isi sima gembong, tutul, sarta kombang, sinambêtan kandhang kêthék lutung landhak, sêgawon ajag, pêksi warni-warni, menda, ingkang beda kalihan menda limrah, bajing, jlarang, wawa, pêksi kolik sarta tuhu, jakatuwa, mliwis pêlung, mendhok, kontul, tuwin sanésipun bangsaning pêksi. Ing kilén wontên sawêr agêng-agêng,
maneka warni wujudipun anggêgilani.
III. Kawontênanipun.
Manawi malêm Jumuwah sarta malêm Minggu mawi têtingalan gambar sorot, ringgit tiyang, makatên malih manawi Ngahat siyang ringgit tiyang inggih main. Ingkang dhatêng ningali botên ngêmungakên bôngsa Jawi kemawon, bôngsa Cina, Koja, Jêpan, Kaji, Arab, Wlandi punapadene bôngsa sabrang sanésipun. Wontên ingkang praon, mlampah-mlampah sinambi gêgujêngan, wontên ingkang linggihan wontên sangandhaping kêkajêngan kalihan ngombe wedang sarta nêdha rêrêmikan sakaparêngipun, sawênéh wontên ingkang main bal (bal-balan) wontên malih ingkang namung mligi ngêmatakên larasing gêndhing punapadene bêksanipun ringgit tiyang. Manawi linaras pancén damêl lam-laming manah. Ing ngriku pêpak tiyang sêsadeyan, mila anglur tiyang ingkang dhatêng Sriwêdari parlu ngenggar-enggar manah. Ngêlak sampun sinudhiyanan limun, toya Wlandi, bir, wedang téh. Kopi, cao dhawêt tanpa nguciwani. Punapadene dhaharan maneka warni, kupat gudhêg, gule sate, saoto, tahu, bakmi, sêkul goréng miwah sop pêpak, prasasat sakatenan dintên-dintên. Mila para neneman tuwin para [pa...]
[...ra] sêpuh jalêr éstri sami kapiluyu dhatêng Sriwêdari, langkung-langkung lare-lare miwah prawan lan joko dhudha rôndha sami abên liring, singa kasabêt dadakan kataman wuyung, kathah ingkang sami bingung botên sagêd mantuk dhatêng griyanipun, panganggenipun warni-warni, wontên ingkang cara Sala kagok Bandhung, wontên sêpaton asarung palekat mawi kupluk cêmêng cara Padhang, yén sinawang sajak bôngsa mônca, nanging sanyatanipun Sala, punapa malih para wanudya nêdhêng birai, warni-warni panganggenipun dalah sacaranipun lajêng ewah, manut anggénipun mangangge, wontênipun ngriku namung abên sorot, ngakêni brêgasipun piyambak-piyambak. Wontên prawan kalih ingkang macak cara putri sarwa sédhêt singsêt panganggenipun luwês pacakipun, ngraosi satunggiling jêjaka ing sacêlakipun ngriku: Dhi, kae yén aku sing duwe dak tukokake jas santung jarik cêplok sidamukti, dhasar kuning sêmu luruh cripon modhél Sala, sajak Kumajaya tumurun, banjur dak dhérékake gék saiba ya dhi. Sawêg dumugi samantên kandhêg, jalaran sacêlakipun ngriku wontên rôndha ingkang nyambungi: Bêgja têmên, ora bakal jaka bagus tur pintên golék prawan wêton Sriwêdari, masthi golék prawan kang ayu pintêr, baut dagang anaking priyayi. Bok prawan [pra...]
[...wan] noléh barêng nyauri: Wong mono yén wong kuna, tuwa ora nyêbut, dhawuk, kaplak isih gluyuran mênyang Sriwêdari. Bok rôndha anggêgujêng tingkahipun prawan. Prawan kalih lajêng kesah isin rêmbagan kalihan tiyang buda pun rôndha kaplak. Makatên kawontênanipun Sriwêdari.
IV. Musiyum.
Ing Sriwêdari punika wontên musiyumipun, nganggrang wangun loji majêng ngalér ngegla, émpéring griya kapasangan kursi sarta kapsêtok, ing nglêbêt tinatanan meja marmêr kursi ingukir-ukir, punika pisungsungipun Kangjêng Tuwan Gupêrnur Jendral Dhandhlês (DANDELS) katur Ingkang Sinuhun ingkang kaping sakawan. Têngah meja wontên blumpas krêstal kêmbangan êmas, iring kilén tinatanan meja marmêr kusri sakawan, punika rumiyin palênggahanipun Ingkang Sinuhun kaping tiga, tumurun dhatêng ingkang kaping sakawan, lan palênggahanipun oprup duk jaman Kumpêni. Wontên jam nama péndhulê pisungsung saking Paduka Tuwan Bêsar Dhandhêlês, sapriki jajahan langkung satus taunan, suprandene taksih sae lampahipun, sisih wetan wontên meja marmêr kinubêng kursi tilas palênggahan para oprup, ing meja wontên rêca Bathara Wisnu nitih grudha winanteya. Ing kamar kiwa têngên mawi
rêrênggan dêdamêl jaman kina pêpak sangêt, gambaripun Sang Pangeran Dipanagara. Iring wetan wontên gambaripun Senapati Pangeran Alibasah sarta gambaripun Kyai Maja. Ing nglêbêtipun kamar kilén panggenan barang bôngsa êmas anggén-anggén jaman kina, wontên pêdhang agêm dalêm Kangjêng Susuhunan Amangkurat Kartasura, pisungsung saking Kumpêni. Sakiwa têngênipun dêdamêl jaman kina ingkang édi-édi. Wontên barang dandosan jaman Buda kados ta: anting-anting kêlatbau sapanunggilanipun, punapadene barang alit-alit sasaminipun ingkang sampun kawak, sarta arta nalika jaman kina, wangunipun môncawarni botên kados sapunika masthi bundêr. Ing kamar wetan isi sêrat-sêrat kina tuwin carinipun raja (WAPEN) ing ngriku dipun wontêni kantor Radya Pustaka, inggih punika kangge mriksa sêrat-sêrat wau. Mangidul wontên kamar ingkang jêmbajêmbar kangge pasimpênan barang-barang kina ingkang rowa-rowa, punapadene conto-conto dhapuring griya


text: - Nimbulaké tuwuhing balung lan ningkatake wutah ing bocah enom nganti taun 26 (nganti penutupan wilayah pertumbuhan), nguatake balung


text:
Prastawa
Lair
Séda
1874


text: opo aku kudu nggolek wong iso sing ngerteni


text:
anging saka kliruning panômpa, pa mau diarani jênênging uwong, ing sarèhning sabên wong mati saiki dikuwatirake manawane sabab kêna lara pès, dadi sadurunge dikubur kudu dipriksa ing dhoktêr pès dhisik. Wis, wis, rungokna tak dongèngi. Nalika ing Amerikah dianakake papriksan, pamulangan sapuluh kang muride kurang luwih ana 40.000 padha dipriksa. Olèh-olèhaning panitipriksa, sabên bocah 20 sing uwis udut, ana bocah 14 sing lara urate sarta sing bodho, dene sing ora udut, antarane bocah 20, sing lara urat utawa kêndho pikirane, mung ana bocah siji.
Petruk : Wèh, kacèk kok akèh bangêt. Sing ala bangêt tumrap bocah sing dhêmên udut kaya Si Kamprèt kae, anggone dhêmên goroh, climut utawa duwe patrap sing ora prayoga. Dadi yèn mangkono, bako kuwi dadi panuntuning bocah-bocah tumindak salingkuh sarta goroh.
Garèng : Mulane awit saiki uga anakmu Si Kamprèt larangana udut.
Petruk : Iya pancèn arêp tak larangi kanthi kêncêng. La kae apa Si Kamprèt saiki kathik udut srutu sênthar-sênthor. He, Kamprèt, mrene, awit saiki, kowe ora kêna udut babar pisan, yèn nganti aku wêruh kowe udut, ati-ati awakmu sida rê…muk, gawa mrene têgêsane, tak udute.
Aneta martosakên: miturut sêrat kêkancinganing gupêrnêmèn,gupêrmèn. katêtêpakên, minôngka pranatan kangge sawatawis môngsa, pangrèhing praja tanah Dhigul kapasrahakên dhatêng pangagênging nagari ing ondêr apdhèling ingkang ambawahakên tanah pambucalan wau.
Wontên kabar bilih salah satunggiling warga Pakêmpalan Muhamadiyah ing Kutharêja, andarmakakên griya sapakaranganipun dhatêng pakêmpalan, ing ngriku calonipun badhe dipun êdêgi sêkolahan.
Kintên-kintên saminggu sapriki, tiyang pribumi nama Warsawijaya, kacêpêng dening asistèn wadana pulisi ing Magêlang, Radèn Sumarsana. Mênggah sababipun, Warsawijaya wau dèrèng dangu punika sampun anyalingkuhakên artaning hotèl papilyun ing Samarang f 400, enjingipun Warsawijaya kairit dening pulisi kabêkta dhatingdhatêng. Sêmarang.
Wontên pawartos: saking panuwunipun pangrèh agêng Pakêmpalan Muhamadiyah ambudidaya badhe angêdêgakên cabang wontên ing kitha Banyumas.
Minôngka kangge ngêdêgakên pamulangan guru Muhamadiyah, pakêmpalan kêdah ngawontênakên arta waragad f 90.000.- dumugining samangke pakêmpalan sawêg sagêd angêmpalakên arta f 6.000.-.
Wontên pawartos, bilih para litnan golongan inpantêri: 1. Radèn Urip Sumaharja, 2. Radèn Mas Sugônda, lan 3. Radèn Bagus Sunjaya Holan Sumadilaga sami katêtêpakên dados: kaptin.
Benjing dintên Kêmis tanggal 20 wulan punika, kawartosakên ing Surakarta badhe ngawontênakên wilujêngan, amilujêngi nagari kados adat. Para luhur tuwin para abdi dalêm sadaya sami sowan pêpak. Wilujêngan wau dipun wastani: Maesa Lawung, inggih punika nglêluri wilujêngan cara kabudan, mila ingkang andongani abdi dalêm wadana juru suranata, sanès pangulu, sarta donganipun inggih donga Buda.
Jalaran wontênipun pawartos, ingkang nyêbutakên, bilih pêpatih dalêm ingkang sinuhun ing Surakarta angawisi para amtênaripun campur kalihan agami, ingakng anjalari botên rênanipun para têtiyang pribumi sadaya, pangrèh Pakêmpalan Muhamadiyah lajêng nyuwun katrangan dhatêng pêpatih dalêm mênggah lêrês botênipun pawartos kasbut nginggil. Mênggah katranganipun pawartos ingkang makatên wau botên lêrês, ingkang punika pangrèh Muhamadiyah lajêng anyêbar sêrat wara-wara, ingkang anyariyosakên botên wontên alanganipun, bilih para abdi dalêm sami angudi dhatêng agami Islam.
Pangagênging pakaryan barang-barang kina martosakên: kala ing wulan Agustus ingkang kapêngkêr punika, tiyang nama Pak Randin, dêdunung ing dhusun Ngêmplak Sêmongan (Sêmarang) wontên ing pakawisanipun manggih rêca, ingkang wusananipun lajêng kasade dhatêng pakaryan kasbut nginggil. Samangke têtela bilih rêca wau rêcanipun Budi Satwa. Inggiling rêca 28 c.M. saha kadamêl saking salaka tulèn, bonbotên. dangu malih rêca punika badhe dipun pitongtonakên wontên ing musèum ing Wèltêprèdhên.
Ing sêraksêrat. kalawarti wulanan ingkang kawêdalakên ing Jêrman, nama: Nord und Zud wontên sêratanipun Kangjêng Tuwan Ingkang Wicaksana Graaf van Limburg Stirum bab kawontênanipun ing tanah India. Ing karangan wau ingkang wicaksana amanggalih prêlu sangêt ngawontênakên ewah-ewahan tumrap warganing polêksrad, inggih punika warga pribumi kêdah langkung kathah tinimbang warga bôngsa Eropah. Makatên ugi kapanggalih prêlu, anêtêpakên têtiyang pribumi dados warga rad pan India.
Wontên pawartos, bilih têtiyang komunis ingkang sami dipun tahan wontên ing griya pakunjaran ing Glodhog, Batawi, sami kapêndhakan anggènipun badhe damêl gegeran malih, tujunipun sêdyaning têtiyang wau enggal sagêd dipun alang-alangi.
Sêrat kabar A.I.D. martosakên, bilih botên dangu malih ing Bandhung badhe angêdalakên sêrat kabar dintênan basa Sundha ingkang badhe kanamèkakên: Tangkuban Prau, saha badhe dipun cithak ing kantor cithak: Kaom Kita. Wiwit tanggal 1 Nopèmbêr ing ngajêng punika, sêrat kabar wau langkung rumiyin badhe kawêdalakên sabên sadasa dintên sapisan, saha badhe dipun pandegani dening Wara Andayawarsih, kabantu dening Tuwan Yuanah.
Paduka Tuwan J.F. Vos administratur kantor Bale Pustaka, nampi sêrat tarimakasih saking nagari, jalaran anggènipun amran


text: Ing tembe mburi bakal dadi duweku


text:
(etungan):
- ji, ro, lu, pat, ma, nem, tu, lu, nga, luh.
4. Tembung krama kawancah dados madya krama.
- punika dados nika.
- mangga dados ngga.
- dhateng dados teng.
5. Tembung jamboran (Jamboran tugel).
- gedhé cilik dados dhélik.
- endhèk lemu dados dhèkmu.
- gedhé bagus dados dhégus.
Diposting oleh Nyamat, M. Pd. di 18.42 Tidak ada komentar:
Imbuhan ing Basa Jawa
C. Ater ater, panambang, seselan lan tegesipun.
Wisésana inggih punika tembung tembung ingkang angsal panambang "an".
01. Entan éntan kados : gunungan, pasaran, kalèn.
02. Pirantos kanggé : kukusan, garisan, ayakan.
03. Angsal angsalipun : gorèngan, batikan, gawéyan.
04. Mangsa : panèn, padusan, suntikan.
05. Gampil : mutungan, kalahan, getasan.
06. Sami déné nglampahi : salaman, biten guyon.
07. Dolanan : jaranan, pasaran, tangisan.
08. Nganggé : bebedan, sabukan, kelambèn.
09. Nanggap : wayangan, réyogan.
Tegesipun Ater ater Anuswara:
01. Nyambut damel : jenu, macul, medhang.
02. Nganggep : mbapa, ngadi, mbibi.
03. Dados : mbatur, nyantrik, nyudagar, nuwani.
04. Nuju dhateng : minggir, ngulon, munggah.
05. Damel : nggulé, ngabon, nyambel.
06. Nyukani : nyadhong, makani, nyandhangi, nyamaki.
07. Kados : mbodoni, mbisu, ndésani, ngetumbar, mucuk eri.
08. Saben tiyang nampi : niji, ngloro, matang liter.
09. Nambahi : ndhuwuraké, ndawani, nggedhèni.
10. Ngetrapaken : nglambèni, napèni, nyetuti.
11. Saweg wancinipun : mbosoki, ngretegi.
Tegesipun Ater ater Sa:
01. Satunggal = sèket, sakebo, samèter.
02. Sabarang = sakarepé, sawaregé, sasenengé.
03. Nunggil = sabantal, saomah, sakamar.
04. Kalih / karo = salapaké, sauwité.
05. Sami kaliyan = sagunung, sapitik.
06. Ngantos = sabubaré, saénaké.
07. Saben = saasiné, sadinané.
08. Angger = sakoberé, saénaké.
Tegesé Ater ater Pa / Pé:
01. Srana = pasumbang, pangudi.
02. Tukang = pangendhang, padhang, pamomong.
03. Ukuran mangsa = sapenginang.
04. Ukuran panjang, tebih = panjangkah, pandulu, pabalang.
05. Carané / patrapé = panulisé, panggambaré.
06. Panggènan = pakuburan, panepèn, pagadéyan.
07. Mangsa = panèn, padusan.
08. Pirantos = pembesut, penyakit, penulak.
09. Tiyang ingkang dipun = paukuman, panembahan.
Seselan lan Tegesipun:
Seselan namung 4 warni: "er", "el", "um", "in".
- crekot, saking tembung cekot tegesipun pating/pijer.
- trambal, saking tembung tambal, tegesipun pating/kathah.
- dlèwèr, saking tembung dèwèr, tegesipun pating/pijer.
- sliri, saking tembung siri, tegesipun pating.
Seselan "er" lan" "el" wonten ing salebeting tembung, racakipun lajeng dados satunggal kaliyan tembung wau, saéngga lingganipun tembung wau mboten saged cetha.
Déné ingkang saged cetha lingganipun menawi kaseselan "um" lan "in".
01. Tumandang lingganipun tandang tegesipun kriya.
02. Rumujak, lingganipun: rujak, tegesipun: nedheng nedhengipun.
03. Kumaki, lingganipun: kaki, tegesipun: anggepé kaya.
04. Jinambak, lingganipun: jambak, tegesipun: di .............
05. Tinulis, lingganipun: tulis, tegesipun: di ............
Menawi aksara wiwitan tembung wonten "w", "p', "b", lajeng éwah dados "k" utawi "g".
- ayu - kumayu, tegesipun: anggènipun kados .......
- emping - kumemping, tegesipun: saweg eca ecanipun dipun ......
- wasis - kumasis, tegesipun: kados tiyang .......
- pinter - kuminter, tegesipun: kados tiyang ......
- bagus - gumagus, tegesipun: kados tiyang ......
Tegesipun Tembung Dwi Lingga.
01. Naminipun barang : orong orong, alap alap, nget nget.
02. Nglampahi padamelan : omah omah, udan udan.
03. Kathah : gedhé gedhé, jembar jembar, omah omah.
04. Sanget : asin asin, seru seru, gedhé gedhé.
05. Tansah : lali lali, ora ngerti ngerti.
06. Sanajan : alon alon, empuk empuk, anggeré.
07. Mangsa / wanci : bedhug bedhug, soré soré.
08. Saepolipun : dawa dawané, murah murahé.
09. Boten susah : ora isan isin, ora rikah rikuh.
Tegesipun Tembung Tembung Dwipurwa / Dwiwasana.
01. Boten tentu barangipun : tetuku, lelara, gegaman.
02. Nganggé/damel : gegriya.
03. Murugaken : pepeteng, bebungah, lelethek.
04. Pating : cengèngèsan, cekakaan.
Diposting oleh Nyamat, M. Pd. di 18.35 Tidak ada komentar:
Wacan Anyar 30 Oktober 2009
SEKOLAH KANGGO BOCAH "NDHUGAL"
Tinimbang ndelok sinetron perselingkuhan, gossip artis utawa variety show sing mboseni, akhire pindah kanal alternatip. Disamping bisa kanggo ya-megaya, ethok-ethok nglatih kuping krungu basa keju (masiyo mangane ya "uwi mbolo"), jebul akeh piwulang sing bisa dijupuk saka tontonan iku (Nek istilahe bung Harmoko "tontonan yang bisa dijadikan tuntunan") .
Ndilalah nyangkut nang kanal Discovery, kepilut giyaran "Gateway Asia: Brat Academy"... Nek jare aku academy kuwi kok memper IPDN, nanging ing Negara Cina lan gak ana kekejaman senior menyang yunior (miturut penelusuran saka primbon mBah Kyai Google jare filem sejam iku karyane produser lokal Cina, maksude dudu wong bule).
Prologe tayangan mau Negara Cina sing ekonomine maju pesat, nanging kaya umume bangsa sing nembe berkembang, ngadepi masalah sosial sing serius khususe ing kalangan generasi muda Tansaya akeh remaja sing "bermasalah" kaya seneng mabuk, madhat narkoba, ugal-ugalan, meteng di luar ningkah, seks bebas, lan ken


alipun, saha kalêbêtakên ing kanthongan ingkang cinanthelakên ing kapalipun piyambak. Nanging ingkang makatên wau ing sêmu botên adamêl rênaning kapalipun, ingkang sanalika lajêng nyuwara makatên:
Dhuh, bandara kula Dèwi Natasiyah, kula rumaos botên kiyat ambêkta prajurit kalih. Manawi satriya punika botên tumuntên kawêdalakên saking kanthongan punika, kintên-kintên kula sagêd pêjah dhawah ing siti.
Dèwi Natasiyah mituruti panêdhaning kapalipun saha lajêng cariyos makatên :
--- 1216 ---
Satriya, sajatosipun kula dèrèng sumêrêp mênggah wujud panjênêngan. Samangke badhe kula wêdalakên saking kanthongan punika. Ing sarèhning panjênêngan sampun miawon dhatêng kula, tanpa wontên sabab punapa-punapa, nêdya kula, manawi panjênêngan sêpuh, niyat badhe kula tigas jôngga panjênêngan, manawi taksih anèm, badhe kula dadosakên tawanan kula, nanging manawi wujud panjênêngan punika dados cocoging manah kula, kula sagah dados garwa panjênêngan.
Nanging sarêng sang putri sumêrêp dhatêng ingkang dados tawananipun, kagètipun tanpa upami, sarta lajêng kalair têmbungipun makatên:
E, têka botên ngintên babarpisan, dados panjênêngan, sadhèrèk Dhobrinya.
Dhobriya gumun saha pitakèn: Putri ingkang endah ing warni, kula aturi ngandika, punapaa panjênêngan têka priksa dhatêng kula, ing môngka salaminipun kula dèrèng nate sumêrêp dhatêng panjênêngan.
Dèwi Natasiyah amangsuli: Satriya, mênggah sajatosipun, kula punika asring sangêt wontên ing kitha Kiyèf, lan wontên ing ngriku kula ugi asring sangêt sumêrêp dhatêng panjênêngan, nanging panjênêngan piyambak botên nate uninga dhatêng kula. Inggih jalaran ingkang makatên punika, amila kala wau kula ujug-ujug sumêrêp sintên mênggahing panjênêngan punika. Kula botên mangrêtos punapa panjênêngan sampun priksa dhatêng kula. Manawi dèrèng, kados langkung prayogi manawi samangke kula blakani. Mênggah sajatosipun, kula punika anakipun Mikula. Bapak punika anakipun kalih èstri sadaya, ingkang sêpuh samangke sampun emah-emah, dene ingkang anèm inggih kula punika. Dene padamêlan kula rintên dalu, punika botên sanès, kajawi namung anjajah ngidêri ing papan ingkang wingit lan wêrit, punapadene ingkang sêpên, srêluprêlu. ngupados mêngsah, ingkang purun aprang tandhing ijèn sami ijèn kalihan kula, sintên ingkang sagêd ngawonakên kula, punika ingkang kula akêni, pantês dados jatukrama kula. Dumadakan samangke kula kapanggih panjênêngan ijèn sami ijèn. Lan dumadakan wujud panjênêngan punika amranani manah kula, amila panuwun kula dhatêng panjênêngan, punapa panjênêngan krêsa kula ladosi, dene manawi panjênêngan nampik punapa ingkang dados panuwun kula wau, môngga sami aprang tandhing, ngantos salah satunggal dhawah ing tiwas. Awit salajêngipun ing donya punika jiwanipun badhe kêkathahên satunggal, amila punapa panjênêngan ingkang kêdah seda, punapa kula ingkang kêdah tiwas.
Dhobrinya amangsuli alus: Dhuh, putri ingkang endah ing warni, kula botên ajrih aprang tandhing kalihan panjênêngan. Sabab manawi ngantos dhawah ing pêrang tandhing ijèn sami ijèn, kados dèrèng sagêd katêmtokakên sintên ingkang badhe unggul juritipun. Nanging anggèn kula lêlana ngantos dumugi ing ngriki punika, sêdya kula botên sanès kajawi ngupadosi dhatêng panjênêngan, prêlu badhe kula taros punapa panjênêngan krêsa dados têtimbangan kula. Ing sarèhning kula tuwin panjênêngan sampun sami cocogipun, kados botên prêlu ing samangke ngawontênakên pêrang tandhing, kados cêkap bilih kula kêkalih sami prasêtya dhatêng Ingkang Murbèng Kuwaos, nêdya gêsang sêsarêngan sarana sami sêtyanipun ngantos dumuginipun kapundhut ing pangayunaning Pangeran.
Sasampunipun kalih-kalihipun sami prasêtya nêdya dados salakirabi ngantos dumugi ing pêjahipun, lajêng sami bidhal nuju dhatêng Kiyèf. Wontên ing ngriku sêdyanipun pun Dhobrinya badhe nyuwun kanthi pangarih-arih dhatêng ingkang ibu, supados ingkang ibu krêsaa aparing idi tuwin bêrkah anggènipun Dhobrinya badhe dhaup kalihan Dèwi Natasiyah wau.
Ing ngriki kados prêlu kacariyosakên sakêdhik mênggah ingkang dados kapitadosanipun tiyang bôngsa Rus tumraping alakirabi. Tumrapipun bôngsa Rus, pitados sangêt bilih alakirabi punika badhe wilujêng tanpa manggih aral punapa-punapa ing salami-laminipun, manawi badhenipun dhaup wau, kanthi palilah punapadene bêrkahipun tiyang sêpuh. Kosokwangsulipun, inggih punika: tanpa palilah tuwin brêkahipun tiyang sêpuh, anggènipun alakirabi inggih badhe amanggih sangsara.
Makatên mênggahing kapitadosanipun tiyang bôngsa Rus tumrap alakirabi. Inggih dhêdhasar kapitadosan ingkang makatên punika, amila Dhobrinya daya-daya tumuntêna sagêd pinanggih kalihan ingkang ibu wau. Dene mênggah ingkang ibu, ing batos sajatosipun rumaos kacuwan ing panggalih, sarêng mirêng aturipun ingkang putra supados kalilahana dhaup kalihan Dèwi Natasiyah wau. Awit ing salêbêtipun panggalih, ingkang ibu tansah kagungan pangajêng-ajêng, sagêda ingkang putra dhaup kalihan Dèwi Pujatisna utawi putrai darahing nata sanès-sanèsipun. Ewasamantên ingkang


text:
ing ngatase Gusti Allah, awit aku padha martakake, yen Panjenengane wus mungokake Sang Kristus, mangka ora mungokake, iku mau saupama bener yen ora ana wong mati katangekake. 16 Sabab manawa nyata wong mati ora katangekake, dadi Sang Kristus iya ora kawungokake. 17 Lan manawa Sang Kristus ora kawungokake, pracayamu iku dadi tanpa guna, lan kowe isih padha kawengku ing dosamu. 18 Apadene mungguh para wong kang wus padha mati ana ing Sang Kristus, dadine iya padha nemahi tiwas. 19 Manawa anggon kita ngarep-arep marang Sang Kristus iku mung ing sajrone urip iki bae, dadi kita kalebu wong kang cilaka dhewe ing antarane manungsa kabeh.
20 Nanging kang bener iku yaiku manawa Sang Kristus wus kawungokake saka ing antarane wong mati, minangka kang wiwitan saka panunggalane kang wus padha mati. 21 Sabab, sarehne tekane pati iku marga saka wong siji, mangkono uga tangine wong mati iya marga saka wong siji. 22 Awit padha kaya ana ing Rama Adam wong kabeh padha mati, mangkono uga ana ing Sang Kristus wong kabeh iya bakal padha kauripake maneh. 23 Nanging saben wong manut urut-urutane: Sang Kristus minangka kang wiwitan, sawise iku kang padha dadi kagungane, besuk ing sarawuhe. 24 Sawuse mangkono banjur kang wekasan, yaiku samangsa Panjenengane masrahake Kraton marang Gusti Allah Sang
Rama, sawise Panjenengane nyirnakake sakehe paprentahan, panguwasa serta kakuwatan. 25 Sabab Panjenengane mesthi ngratoni nganti tumeka sakehe mungsuhe padha dikurebake ana ing sangisoring sampeyane. 26 Mungsuh kang pungkasan, kang disirnakake iku pati. 27 Ujer samubbarang kabeh wus ditelukake ing sangisoring sampeyane. Nanging yen ana pangandika: "Samubbarang katelukake, dadi wus tetela yen kang nelukake samubbarang kabeh marang Panjenengane iku mau mesthi ora kalebu. 28 Dene besuk samangsa samubbarang kabeh wus kalakon katelukake marang Sang Kristus, nuli Panjenengane piyambak kang jumeneng Putra iku bakal nelukake sarirane marang kang nelukake samubbarang kabeh marang Panjenengane mau, supaya Gusti Allah jumenenga ngabehi ing sakabehe. 29 Yen ora mangkono, apa paedahe nglakoni kabaptis marga saka wong mati? Manawa babar pisan ora ana wong mati katangekake, sabab apa dene padha gelem kabaptis marga saka wong mati iku? 30 Lan uga aku kabeh -- yagene aku sawayah-wayah padha gelem nemahi bebaya? 31 Para sadulur, sadina-dina aku mati. Demi panggunggungku ing ngatase kowe ana ing Sang Kristus Yesus, Gusti kita, kandhaku iki bener. 32 Yen ta cara manungsa, nalika ana ing Efesus aku nganti tarung karo kewan galak, bab iku apa ta paedahe mungguhing aku? Manawa wong mati padha ora katangekake, "payo padha mangan lan ngombe, awit sesuk
kita padha mati." 33 Kowe aja padha kasasar: Sesrawungan kang ala iku ngrusak padatan kang becik. 34 Padha dieling maneh kang temenan lan aja gawe dosa maneh! Sabab ing antaramu ana kang ora wanuh marang Gusti Allah. Bab iki daktuturake, supaya kowe padha rumangsa isin.
Bab tangine badan
15:35-58
35 Nanging bokmanawa ana wong kang takon: "Wong mati iku kapriye anggone katangekake? Lan tekane maneh nganggo badan kang kaya apa?" 36 Heh wong bodho! Apa kang koksebar dhewe iku ora bakal thukul sarta urip, manawa ora mati dhisik. 37 Lan apa kang koksebar iku dudu wujuding tanduran kang bakal thukul, nanging wiji las-lasan, upamane wiji gandum utawa wiji liyane. 38 Nanging Gusti Allah maringi wujud, kaya kang kinarsakake, saben wiji, kaparingan wujud dhewe. 39 Sarupane daging iku ora padha: daging manungsa beda karo daging kewan, beda karo daging manuk, beda karo daging iwak. 40 Ana badan kaswargan lan ana badan kadonyan, nanging cahyane kang ana ing swarga ora padha karo kang ana ing bumi. 41 Cahyaning srengenge beda karo cahyaning rembulan, serta cahyaning rembulan beda karo cahyaning lintang-lintang, lan cahyaning lintang kang siji beda karo cahyaning lintang sijine. 42 Mangkono uga mungguh
bakal tangine wong mati. Kang kasebar iku nandhang karusakan, kang katangekake iku sinandhangan kalanggengan. 43 Kang kasebar iku nandhang nistha, kang katangekake sinandhangan kamulyan. Kang kasebar iku nandhang kaapesan, kang katangekake kadunungan kakuwatan. 44 Kang kasebar iku badan kajiwan, kang katangekake iku badan kasukman.
Yen ana badan kajiwan, uga ana badan kasukman. 45 Kaya kang tinulis, wiraose: "Manungsa wiwitan, Adam, iku dadi titah kang urip. Adam kang wekasan iku dadi sukma kang nguripake." 46 Anadene kang dhisik tekane iku dudu kang kasukman, nanging kang kajiwan, sawise iku nuli kang kasukman. 47 Manungsa kang kawitan iku asale saka lemah serta asipat kadonyan, dene manungsa kang kapindho asale saka ing swarga. 48 Titah-titah kadonyan iku padha karo kang asale saka lemah mau, dene titah-titah kaswargan iku padha karo Panjenengane kang asale saka ing swarga. 49 Sarta kayadene kita wus kadunungan rupa kadonyan, mangkono uga kita iya bakal kadunungan rupa kang saka ing swarga.
50 Iki kang daktuturake marang kowe, para sadulur: daging lan getih ora bisa tampa panduman Kratoning Allah, lan kang kena ing rusak iku ora tampa panduman kang ora rusak. 51 Padha gatekna, aku nglairake sawijining wewadi marang kowe: kita bakal padha ora ngalami mati kabeh, nanging kita kabeh bakal padha malih rupa, 52 ing sakedhap
netra, bareng karo unine kalasangka kang wekasan. Awitdene kalasangkane bakal muni, para wong mati banjur bakal katangekake kalawan kadunungan kaanan kang ora kena ing rusak lan kita padha malih rupa kabeh.
53 Sabab kang kena ing rusak iki kudu ngrasuk kang ora kena ing rusak, lan kang kena ing pati iki ngrasuk kang ora kena ing pati. 54 Lan sawise kang kena ing rusak iki ngrasuk kang ora kena ing rusak, serta kang kena ing pati iki ngrasuk kangora kena ing pati, ing kono bakal kayektenan pangand


text:
Pesanggrahan.
Sesampainya di luar barisan
terkejut hati Komandan
masih memikirkan
lengkap pembesar Kumpeni
orang Madura semua baris
cepat segera dipanggil
Mas Anom ada di depan
sudah duduk bersama
Puspaningrat berjajar dengan
Wangsengsari
Ki Mas Weka berjajar.
Ki Mas Anom segera berkata
halus
kalau masalah perjalananku
diutus tuan keluar
memerangi orang Bali
ini sudah dibawa
kepala Gusti Murah
keduanya disambut
kepalanya Kutha Bedhah
tetapi kepalanya mantri di Bali
dibawa di peperangan.
Orang dalam yang bernama
Wangsengsari
terluka pada peperangan
para emas tan ane keri
para bekel sadaya
pan sampun akumpul
sadaya binakta sesa
mring Kumendhan kocapa pan
sampun prapti
sira ing Pasanggrahan.
Sapraptine sajawaning baris
yata kaget manahing Kumen-
dhan
pan maksih ta agalihe
mepek Kumpeni agung
wong Madura samya abaris
sigra ingawe gepah
Mas Anom mring ngayun
wus tata sami alenggah
Puspaningrat ajajar lan
Wangsengsari
Ki Mas Weka ajajar.
Ki Mas Anom sigra matur aris
yen prakawis ing lampah
kawula
ingutus tuwan miyose
amupuh tiyang wang sul
pan punika sampun kacangking
sirahe Gusti Murah
kalihe kasambut
mustakane KUtha Bedhah
anatapi sirahe mantri ing Bali
kacangking ing payudan.
Tiyang dalem aran Wangseng-
sari
pan kabranan aneng ngadilaga
tepat pada lengan kirinya
dirauk oleh musuh
ramai campur perang
nanti prajurit Mandar
semua sudah tunduk
ikut mematahkan musuh
maka habis semua Punggawa Bali
tinggal mantri satu.
aleres kiwa lengene
acaruk lawan mungsuh
pan arame campuh ajurit
ing mangke wadya Mandhar
sedaya wis teluk
pan tumut megati mengsah
mila tumpes sagunging punggawa Bali
kantun mantri satunggal.
Tidak diketahui kalau mati
yang bernama Wayahan Kotang
tidak diketahui larinya
Komandan sudah melihat
kepalanya orang agung Bali
sangat gembira
hati tuan
merasa sangat berguna
Raden Arya segera melihat
Raden Cakranagara.
Tan kantenan lamun angemasi
kang anama Ki Wayahan
Kotang
tan kantenan palajenge
Kumandhan wus andulu
mustakane wong agung Bali
langkung suka abungah
manahe sang ulun
angraos guna miguna
sigra wau Raden Arya aningali
Raden Cakranagara.
Tengah ramai melihat
kepala Gusti Murah tadi
mendadak kedatangan
Ngabei Bangil datang
dengan membawa surat sang Raja
bernama Surawijaya
jalannya diutus
mendahului pekerjaan
kalau kali disuruh mendatangi
semua orang Belambangan.
Sedhengira rame aningali
ing sirahe wau Gusti Murah
kasaru wau dhatenge
ngabehi Bangil rawuh
pan ambakta surat narpati
aran Surawijaya
lakune ingutus
angayuni panggaweyan
kaping kalih kinengken sira
ngrawuhi
kabeh wong Balambangan.
Sudah jatuh suratnya sang Raja
surat Deler di Semarang
Sampun dhawah serating narpati
nawalane Deler ing Semarang
diterima Balengker
kemudian sudah dibuka
bunyinya sudah sampai
secara lisan suratnya
kehendak sang Raja
dia sangat kuatir
kepada Komandan jalannya tanpa teman
Bupati yang satu.
Sebetulnya akan disusuli teman
yang bernama Ki Sutawijaya
bupati Bangil asalnya
itu disuruh ikut
menjaga kepada Kumpeni
Komandan berkata
katanya pelan
Ngabei Sutawijaya
apakah tuan disuruh ikut sakit
kepada badan saya.
Kedua kalinya disuruh mengetahui
semua prajurit Belambangan
baik dan buruknya
yang belum tunduk
semua tuan utus
juga Ki Tepasana
ikutlah sejalan
ikutlah mencari-cari
dan berwenang membuat mantri
yang pantas Belambangan.
Ada lagi yang bernama Bekel Anti
itu dulu Belambangan
katampam Balengker mangko
yata binuka sampun
saungele sampun kadugi
ijemaning nawala
karsane sang prabu
kalangkung kuwatirira
mring Kumendhan lampahe datan pa kanthi
bupati kang satunggal.
Marmanipun sinusulan kanthi ingkang aran Ki Sutawijaya
bupati Bangil wiyose
iku kinen atumut
angreksa amaring Kumpeni
Kumendhan angandika
tembunge aruruh
ngabehi Sutawijaya
apan dika kinengken tumuta sakit
dhateng raga kawula.
Kaping kalih kinen angrawuhi sakathahe wadya Balambangan ing awon lawan penede ingkang dereng atundhuk pan sadaya dika utusi muwah Ki Tepasana tumuta salaku tumuta amiling-miling lawan malih wenanga agawe mantri kang patut Balambangan.
Wonten malih aran bekel Anti pan puniku dhingin Balambaik jadilah teman
kemudian sudah lama
dibentang para Kumpeni
juga putra Madura
sudah mundur semua
katakan Komandanmu
menulis maksudnya memberitahu
kepada Surapringga.
Sudah jadi suratnya
memanggil Senapati
yang akan mengantar surat
Komandan berkata pelan
datanglah kepada sang Raja
yang berada di Surapringga
berikanlah suratku
kemudian sudah berjalan
semua lewat darat utusan
Kumpeni
itu semua kehendaknya.
19. Komandan Balengker memberi surat kepada Gubernur Semarang bahwa di Belambangan sudah jebol.
Hentikan yang berjalan ini ganti yang diceritakan yaitu sang Raja
Prabu Deler di Semarang
yang ada di Surapringga
semua duduk bertanya
dan Sakeber di Surapringga.
Pada siang dan malam hari
bangan
yogya dadiya kanthine
yata sampun adangu
magelaran para Kumpeni
miwah putra Madura
wus sami amundur
ucapen Kumendhan sira
anunurat sedyane asung udani
dhateng ing Surapringga.
Sampun dados wau ingkang tulis
animbali wadya gala-gala
kang badhe ater surate
Kumendhan lon amuwus
lah seba amaring narpati
kang aneng Surapringga
layang ngong den katur
yata wau wus lumampah
samya dharat lampahe duta
Kumpeni
pan sami kajengira.
19. Kumendhan Balengker ngaturi serat dhateng Gupernur Semarang bilih ing Balambangan sampun bedhah.
Sigegeg ingkang lumaris mangke ganti kang kocapa
anenggih wau sang katong
Prabu Deler ing Semarang
makuwon Surapringga
andangu samya alungguh lan Sakeber Surapringga.
Ing siyang kalawan latri


text:
Tambahrejo kuwe salah siji desa nang Tunjungan, kabupaten Blora, propinsi Jawa Tengah, Indonesia.
Referensi


text:
Paus Urbanus III punika ngasta kalungguhan Paus Gréja Katulik Roma antawis taun (_PHONE_).
Paus


)
Ganti wulang wulangane gusti ali
Aja kaget bakal akeh wong kang ngalih
Pada ngali wong mukmin rodhotul madinah
Wong kafire ditinggal alam syakowah
Aja eman aja abot ning pekaya
Ya ngebona ning suwarga bakal mulya
Ngulati pekaya awit cilik sampe tua
Ketinggalan sira mati ora digawa
Yen takabur percuma sira urip
Nggo dasare neraka dadi intip
Ngadiraken sugih pinter urip dewek
Yen ngaku urip dewek ya munafik
Yen kepengen dihukum wis mati
Kudu nyata awak kabeh manut gusti
Ora manut uripe masih diaku
Nubruk roh izroil ya karo kuku
Ya disebrat padane sewu pedangan
Diuyah asem panas perih peperengutan
Ning gelitan disebrat ya ditarik
Luwih bagus patine tenimbang kirik
Ora diaku umate kanjeng nabi
Bonggan ibadah tho'ate ora wusul
Ayu dipikir kemandian ning uwite
Kabeh alam sing kanjeng nabi ya awite
Banget welan urip ira ning nunute
Ayu nggandul ngati-ati ma'rifate
Aja gumede ngadiraken duwe apa
Yen dipegat dunya akherat kaya apa
Cilakane kemaduan terus garing
Wong matine ora pada mati maning
Pemisahan bakal teka ya jamane
Ora sabar wis pegel ya ngentenane
Aja kongsi eling dunya mati kafir
Eling Alloh rosululloh kang dipikir
Kuping tungguru ngakune Alloh perentah
Cuwan keliru ngelakonane dadi salah
Duwe mata tigalana awak kula
Aja kongsi pada tiru gawa ala
Boten terima nyi ayu gandasari
Ing tawassul inna angzalnaahu ditinggal kari
( Hari selasa tgl 19 Dzulkoidah 1378 H / 1958 M )
Mas Gandasari jaluk dipayungi
Umat kang ala pengen beli ditulungi
Jalukana mas gandasari ning santrine
Apa nanggung apabeli ngelakonane
Sira nanggung kita sanggup ya mayungi
Kabeh umat ya diraksa tak tulungi
Kita jaluk nugel rambut ya potongen
Nyebut Alloh terus eling bebarengan
TOREKOT SYAHADAT (1378 H / 1958 M) 118/05/2010
Manfaat Syahadat
(Hari Selasa tgl 12 jumadil Akhir 1378 H / 1958 M)
Banget larange sorban salim
Gage jaluk yen kepengen dadi mukmin
Asorna duwe badan aja diri
Gage ngaji syahadat loro bokan kari
Tanda asore kudu nerima dituturi
Pembukaan syahadat kang dateng kari
Alloh nulung nyelametaken maring badan
Sebab ngalap syahadat kang penghabisan
Waktu urip waktu naza pepisahan
Sebab guru dadi saksi pembelaan
Waktu sing umah maca syahadat
Niat gelar agama Islam ingkang kuat
Terus maca idzajaa setutuge
Maca tasbikh Lan istighfar setutuge
Aja lali sira maca terus-terusan
Malaikat pada ngawal bebarisan
Lamun lali sira maca kalimahe
Syetan ngawal penuh baris ing umahe
Iki jaman panas berat luwih panas
Gage tauhid kang musyrike bakal tiwas
Sebab bodo uripe langka pikire
Luruh dunya awan bengi meleter-meletere
Tempo mati dunya kabeh ya ditinggal
Tekang kubur jerat jerit jaluk amal
Awak bodo bareng-bareng ngulatane
Laku badan kang apik jero atine
Luwih merem kebujuk maring dunyane
Ngaku pinter uripe langka benere
Sapa wonge ngestokaken Alloh rosul
Tekad lampah pengucape manut rasul
Ya kegolong kejumlah wong olih ni'mat
Para nabi para wali wong solihah
Wong kang gelem ngeluhuraken agamane
Yakin bagus waktu urip Lan matine
Senajan panas ora kerasa ning panase
Alloh paring anti panas Lan susahe
Alamate olih fadole pangeran
Lara Susah seneng ora keributan
Bagja temen wong kang manut gusti rosul
Dohir bathin dosane pada ucul
Gelem lunga ngaji terus wudlu nunggu waktu
Diampura dosane pada metu
Yen kepengen disakseni malaikat
Berjama'ah subuh ashar pada mangkat
Malaikat nikelaken kawulane
Nuhunaken ning Alloh pangapurane
Jasmanine yen lara njaluk ditambani
Rohanine yen lara jaluk dijampeni
Durung subuh maca ya hayyu sepragate
Patang pulu papat dadi obate
1.2. Percaya Guru
( hari selasa tgl 22 Robiul Akhir 1378 H / 1958 M )
Ayu ngaji bareng-bareng ning syekhuna
Barang telu kabeh batur weruhana
Pahamna syahadat loro maring ati
Kira-kira aja luntur sampe mati
Awan bengi ayu jaluk kang temenan
Nuhun tetep nur Muhammad kang temenan
Asorna kabeh badan ning sepepadan
Njalanaken kabeh hukume pengeran
( Hari kamis tgl 5 robiul akhir 1378 H / 1958 M )
( Hari kamis tgl 5 robiul akhir 1378 H / 1958 M )
Ayu batur kang percaya maring guru
Ya syahadat iku tobat buru-buru
Syetan teka ruipa badan kang banjiri
Terangna syahadat loro ingkng sirri
Ayu batur ingkang terang lan waspada
Aja kongsi syetan marek arep goda
Sira terang ing syahadat ingkang sirri
Iman islam sampai mati aja kari
Oranana wong kang kuat ning ibadah
Anging kelawan pitulunge Alloh ta'ala
Aja ngaku obah meneng bisa dewek
Ngaku bisa obah meneng ya munafik
Wis mati badan kita hakekote
Tapi gelem cocok kelawan Syare'ate
Yen sira pada ngaku dadi wong mati
Kudu eling nurut perintah kang sejati
Awak kula asal langka dadi ana
Kang kuatir gage nggandul ning syekhuna
Manusia kumpul arah makhsyar diperiksane
Amal solekh limang waktu diridhone
Yen sembahyang sholate eling barange
Manjing neraka terus jungkel ning jerone
Ayu ditambah sholat Sunnah kelakuane
Obah meneng Eling Alloh pikirane
Manut Guru
( hari Selasa tgl 11 Sa'ban 1378 H / 1958 M )
Alkhasan summal khusain
Ngopeni ati ingkang open
Mata ati gage melek
Supaya aja munafek
Sira dunya kon gocekan
Manut guru pengaturan
Nganmbah dalan kenikmatan
Obah meneng eling pangeran
Gage tambah ibadahe
Ning dunya sira pasrahe
Amal soleh kang balapan
Ora gawa kemelaratan
Laku Sunnah kang tawakal
Lumayanan kanggo tambal
Wajib kurang lan sabare
Mbesuk land


text:
marjuk ngandika,
eh bocah sira mundur, durung wareg aneng dunya, teka naja ing
palasta.
Raden putra angucap maring seng nata, lah cobanen iki bocah,
kang ngarebut dipati Daha, ing dalu temah ayuda, tan wikan
musuk lan rawang.
Wus pinuter gadhane nata ing sebrang, anulya amupuh sigra,
seng nata maring satriya, tumulya cinandak ika, dening raden
Ciung wenara.
Wus karebat gadhane seng nateng sebrang, anulya binalik sigra,
pinukulaken seng nata, anulya seng nata nangkis, malesed ing
kuda nira.
Sampun ajur kudane raja marjuka, malempat ing kuda liyan,
katungkul manjat ing kuda, sinamber kalawan keris iga, wekasan
kang kabaranan.
Wus gumuling seng nata ana ing kisma, sinurak ing wadya bala,
kadiguruh sewara nira, wuwusen raja Maryun, wus medal ing
rananggana.
Iya isun nata raja ing Makasar, balik sapa aranira, aja mati tanpa
aran, kang tinakanan angucap, ia isun Ciung Wenara.
nulya medang seng raja maryun ika, tinangkis kalawan kanjor.
wus tugel pedhang seng nata, anulya winangsul sigra, sinuduk
kalawan kanjor.
Wus tinampel kanjore Ciung Wenara, malesat datan kawuryan, sebrak nulya narik keris, ginoco walikat ira, wus niba ana ing kisma.
Wus sinurak dening wadya bala Tuban, geger kadi gunung rebah, wuwusen Godawisesa, amburu kalawan kuda, serta sumbar-sumbar sira.
Ia isun raja ing nagara Banjar, lah ia den periyatna, pacuan endasira, lan aja mundur sajangkah, yen tuhu sira prawira.
Wus anggada Godawisesa punika, anulya toh dipun candak, denira Ciung Wenara, wus kinukuhan kang gada, binangsulaken ing sang nata.
Nulya nakis Gadawisesa ing gada, malesed ing kudanira, wus remek ingkang turangga, anulya nyandak asta, satriya sampun binuncal.
Sampun gugur Ciung Wenara oseng kuda, tumiba ana ing kisma, anulya sendhal sinendhal, rame denira yuda, tan kasor salah satunggal.
Wus ginoco Godawisesa malumpat, Godawijaya narajang ing Ciung Wanara, numbak nulya sigra rinebat, tumbake sampun binuncal Arya Bangah ningali maring kang raka, lamun lagi ginambulan, kinarubut ing wong katah, Arya Bangah anarajang, amburu Godawijaya.
Wus den mapag sinabet kalawan pedang, Arya Bangah wus anangkis, kalawan peris malela, potong pedhange seng nata, Arya Bangah wus narajang.
Wus ginoco seng nata sampun aniba, kawat gata jajarnira, wus modar Godawijaya, wuwusen Ciung Wenara anyuduk Godawisesa.
Wus ngemasi sakaro nata ing sabrang, kapegat surup yang arga,
wus mundur saking payudan, ing pasanggrahan wus balik,
anglereb bukadawina.
Arya Bangah Ciung Wenara winarna, wus mantuk ing pasanggrahan,
wus medek dateng kang rama, Bahu jaya angandika, sukur jaya yudanira.
Koneng ingkang lagi ambuka darwina, wuwusen wahu sengnata,
Bojakalana ngandika, ing sakehe para nata, eh sakehe wargawarga.
Mangku isuk sadaya medal yuda, tan kawarna wenginira, anjing anembang tengara, tengarane medal yuda, wus samya anata bala.
Wus samapta gagaman perabuh perang, wuwusen Bojakalan,
ngandika maring seng nata, ing Mandura ingkang, tilambär, kang perkasa.
Lawan malih ing raja Jayakalana, seng raja ing Prabulingga, lah angsuhena den enggal, wadya bala wus ginelar, ing rana sampun gumelar.
Sarta sumbar-sumbar sira amenta lawan, Jayakalana punika,
kalih raja Tilambara, eh sapa arep palasta, metua ing ranggana.
Ciung Wenara Arya Bangah amit nembah, kaula amedalana,
amusuh Jayakalana, kang rama aris ngandika, lah mara dipun peryatna.
Raden putra sakalih nitih kuda, anyirig dateng payudan, wus linigas pedhangira, enggal kudane den cameti, lir penda banteng sapasang.
Wus anyerod satriya kalih ing bala, kang ketel kang tinarajang,
kadi ombak nempuh karang, tanana bala kang mimba, kang parek barasta sirna.
Tiyanlambara wus anungkeb lan bala, satriya wus kaliputan, dening wadya bala kathah. tan suda yen ing amukan, wuwuh kandel ingkang bala.
Wirakusuma Wirakarama atur sembah, dhateng nata Bahujaya, kaula den idinana, kaula ajeng amedala, ayuda angamuk rempak.
Angandika seng nata maring prawira, lah mara den peryatna, ajana apisah-pisah, den mulat pada ing rewang, yen ayuh den tulungana.
Wirakarama Wirakusuma wus medal, ing rana sampun ayuda, angamuk ing bala kathah, wus tepung lan Arya Bangah, tanopan Cung Wenara.
Kadi guruh sawarane punang bala, awor lan kukusing sandawa, kalawan kepeyaking pedhang, saratama kadi kilat, lan angrake kuda liman.
Cung Wenara Arya Bangah punika, angadepi diradameta, ingamuken pating sulayah, bubar larat baris gajah, tanopan baris gelaran.
Sampun kaur arise Bojakalana, tan kawawa anuhunana, war-nanen baris Mandura, mapan kathah kang palasta, ingamukan Cung Wenara.
PUPUH LAMBANG
Wong papat angamuk rempak, katah bala ingkang palasta, wuwusen raja mandura, angangsohaken kang bala, anulya ingamukna sira, dening patih Wirakusuma, lawan patih Wirakarama, tanana manggah poliha.
Seng nata Mandura lawan, seng raja ing Bumirata, lawan raja Bali ika, lawan raja Perbalingga, sadaya sami majua, ing rana asumbar-asumbar, eh sapa ingkang arep palasta, papagena tandang ing wang.
Ciung Wenara Arya Bangah, miharsa sasumbar ira, lir sinebit ingkang karna, anulya amapag sira, maring raja Tilambara, alah apa ingkang ana, latah lekasana pada, lan isun anadahanna.
Raja Bali lan Mandura, wus maju ing rananggana, wus tepung ayun-ayunan, lawan satriya punika, raja Tilambara amojar, den peryatna angga nira, pinendhang Ciung Wenara, tan owah wedana nira.
Ciung Wenara wecana, lah apa den tekakena, Tilambara nulya anggada, tan busik wedana nira


kalakuane becik tangi lan urip ing salawase, kang kalakuane ala tangi lan banjur kaukum.
30 Aku ora bisa nindakake apa-apa saka awakKu dhewe, anggonKu ngadili iku laras karo apa kang Dakrungu, sarta putusanKu adil. Amarga ora nuruti karepKu dhewe, nanging manut karsane kang ngutus Aku. 31 Manawa Aku nekseni mungguh ing awakKu dhewe, paseksenKu mau ora bener. 32 Ana liyane kang nekseni mungguh ing Aku, lan Aku weruh yen paseksen kang dilairake mungguh ing Aku iku bener. 33 Kowe wus padha kongkonan marang Nabi Yokanan, lan iku wus nekseni ing bab kayekten. 34 Nanging Aku iki ora mbutuhake paseksen saka manungsa. AnggonKu tutur mangkono iku supaya kowe padha kapitulungan rahayu. 35 Nabi Yokanan iku minangka damar kang murub lan kang madhangi, nanging kowe iku mung sawatara mangsa bae anggonmu gelem nikmati padhange. 36 Nanging Aku iki nduweni paseksen kang ngungkuli paseksene Nabi Yokanan, iya iku sakabehing ayahan kang kaparingake Sang Rama marang Aku, supaya Daktindakake. Ayahan mau iya kang Daktindakake saiki, kang dadi paseksene anggonKu kaulus dening Sang Rama. 37 Karodene Sang Rama kang ngutus Aku iku wus nekseni piyambak ing ngatase Aku. Kowe ora tau krungu swarane utawa nyumurupi citrane, 38 apaderie pangandikanc ora tetep dumunung ing kowe, awit kowe padha ora ngandel marang kang diutus. 39 Kowe padha niti priksa Kitabkitab Suci, awit pandugamu marga saka Panjenengane kowe nduweni urip langgeng. Nanging sanadyan Kitab-kitab Suci iku nekseni ing bab Aku, 40 suprandene kowe padha lumuh marani Aku supaya nduwenana urip iku.
41 Aku ora kepengin diurmati dening manungsa. 42 Nanging tumrap kowe, Aku wus weruh, manawa padha ora kadunungan katresnan sajroning atimu marang Gusti Allah. 43 TekaKu iki atas asmane RamaKu, nanging ora koktampani. Manawa ana wong liya kang teka atas jenenge dhewe iku bakal koktampani. 44 Kowe iku anggonmu pada bisa pracaya kapriye, dene padha purihpinurih ing kaurmatan, mangka kaurmatan kang saka Gusti Allah Kang Maha-Tunggal iku ora kokgayuh. 45 Kowe aja padha duwe pangira yen Aku kang bakal nggugat kowe ana ing ngarsane Sang Rama, kang nggugat kowe iya iku 'Nabi Musa, yaiku Nabi Musa dununging pangarep-arepmu. 46 Sabab saupama kowe padha pracaya marang Nabi Musa, mesthi iya pracaya marang Aku, amarga Aku wus diwecakake ana ing tulisane. 47 Nanging manawa kowe padha ora ngandel marang tulisane Nabi Musa, kapriye anggonmu bakal padha pracaya marang kang Dakkandhakake?"
Gusti Yesus maringi mangan wong limang ewu
/6 Sawuse mangkono Gusti Yesus tindak menyang ing sabrange sagara Galilea, yaitu sagara Tiberias. 2 Wong akeh padha grudugan ndherekake Panjenengane, amarga padha ndeleng mukjijat kang wus katindakake dening Gusti Yesus tumrap wong-wong kang padha lara. 3 Gusti Yesus tumuli minggah ing gunung, banjur lenggah ana ing kono, kaadhep dening para sakabate. 4 Nalika samana wus ngarepake Paskah, riyayane wong Yahudi. 5 Bareng Gusti Yesus mirsa wong akeh padha grudugan sowan, banjur ngandika marang Filipus: "Ing ngendi anggon kita arep tuku roti, supaya wong-wong iki bisa mangan?" 6 Anggone ngandika mangkono iku mung kagawe nyoba, awit wus mirsa piyambak apa kang bakal katindakake. 7 Unjuke Filipus: "Roti pangaos kalih atus dinar boten badhe nyekapi kangge tiyang samanten kathahipun punika, sanadyan namung sami kabagean nyakedhik." 8 Sawijining sakabat iya iku Andreas sadulure Simon Petrus tumuli munjuk: 9 "Punika wonten lare ingkang mbekta roti sair gangsal kaliyan ulam loh kalih, nanging punika nggawer sapinten kangge tiyang samanten kathahipun punika?" 10 Gusti Yesus ngandika: "Wong-wong iku konen padha linggih!" Anadene ing kono akeh sukete, wongwong mau banjur padha linggih, kang lanang cacahe watara limang ewu. 11 Gusti Yesus tumuli mundhut roti mau, lan sawuse saos sokur, banjur diedum-edum marang kang padha linggih ing kono, mangkono uga iwake, sakarepe olehe arep padha mangan. 12 Sawuse padha wareg, Gusti Yesus tumuli dhawuh marang para sakabate: "Cuwilan turahane padha klumpukna, supaya aja ana kang kececeran!" 13 Banjur iya diklumpukake oleh rolas wakul kebak isi cuwilan roti sair lima mau, yaiku sisane kang wus padha dipangan dening wong-wong mau. 14 Bareng wong-wong mau ndeleng kaelokan kang ditindakake dening Gusti Yesus iku, tumuli padha ngucap: "Panjenengane iku nyata Kangjeng Nabi kang bakal rawuh ingjagad."
15 Sarehne Gusti Yesus pirsa, yen sedyane wong-wong iku padha teka arep mboyong Panjenengane kalawan peksan, arep kajumenengake ratu, Panjenengane banjur sumingkir minggah ing gunung maneh piyambakan.
Gusti Yesus tindak napak ing banyu
16 Bareng wayah sore para sakabate padha mudhun menyang ing sagara, banjur padha nunggang prau 17 arep nyabrang menyang ing Kapernaum. Bareng wus wengi, Gusti Yesus kok meksa durung rawuh, 18 mangka ombaking sagara ngedab-edabi, amarga katempuh ing angin gedhe. 19 Bareng olehe padha ndhayung para sakabat mau wus oleh watara loro utawa telung mil, weruh Gusti Yesus tindak napak ing banyu nyelaki praune, temahan padha wedi. 20 Nanging tumuli dipangandikani: "Iki Aku, aja padha wedi!" 21 Para sakabat banjur ngaturi Panjenengane minggah ing prau, lan sanalika iku uga praune tekan ing dharatan kang kasedya.
Wong akeh padha nggoleki Gusti Yesus
22 Esuke wong akeh kang isih ana ing sabranging sagara, padha sumurup yen ing kono ora ana prau maneh kajaba mung siji mau, mangka Gusti Yesus ora nitih bareng karo sakabate, mung para sakabat dhewe kang mancal. 23 Nanging tumuli ana prau liyane sawatara teka saka ing Tiberias ana ing s


Rèk gas
Rèk gas ya iku jinising piranti cilik kanggo ngasilake geni, nganggo bahan bakar lenga utawa gas. Kanggo ngasilake pletikan geni umume migunakake batu rèk kang digesrekake marang barang liya kang kasab, lan ing jaman saiki uga ana kang migunakake piranti elektrik kanggo ngasilake pletikan geni. Gedhene geni umume bisa diatur sahengga ora mbebayani.


How does one become Premium?
You can become a Premium user in two ways:
- 1. By subscribing to a subscription costing 100 Euros per year.
Or
- 2. By entering a promotional code.
Sadumugining Kitha kapanggih kaliyan Maryam tuwin Yusuf, punapadéné bêbayi sumèlèh wontên ing Pamakanan. Bangsanipun ibu, inggih bangsa kula; allahipun ibu, inggih allah kula. Gambar Sing saiki ing tangan bisa drastis Ngganti. Sampun Sawatawis dangu kula punika ngupadi cariyos Wahyu makutha rama, sanggitanipun ki Timbul hadi prayitno. Gusti muhammad iku nabiku, kitab al qur 'an iku panutanku, ka' bah / baitulloh iku qiblatku, Ing idea saka manggonke iki kayu-kayuan tinggalané ing kémahé pisanan teka kanggo Gregory Gregorio reliquary Gregory Gregorio anyar siji ana ing mulane dibangun, kang langgeng nanging sawetara dekade, nganti nyolong digawa metu dening Napoleon pasukan sak pendhudhukan saka kutha ing loro-taun periode 1798-99. Ing ngalangi antikristus iku ora ana gunané, contoné ya iku tilpun manèh. Uwiting rasa inggih punika: dat wajibu wujud. Nalika ana listrik, banyu lan sanitasi. Wohé wujud bulat lan Warna. Ing payu dara payu dara raksasa Ing Wangun Crystal, didhukung saka patang puluh, didhukung. Akiré, ya iku tilpun sélulèr kang diprodhuksi déning pabrikan motorola. Cilik dumunung ing misbyah utama, ing omahé bapakku. Ing sasi, sak preian Natal, Suci Bandulan dipindhah menyang tengah nave, kanggo ngidini akeh setya kanggo venerate iku. Nanging wusananipun pamuji kula dhumatêng gusti allah, mugi-Mugi wayah kula pinanjangêna Yuswanipun. Â ââ â â â â â â â â â â ââ â ââ â Âââ â ââ â â â â ââ â ââ â â â ââ â ââ â â â â ââ â ââ ââ ââ â ââ ââ ââ â â ââ ââ Âââ â ââ â ââ â ââ ââ ââ â ââ ââ ââ ââ ââ Nanging ing Santa Ana Church Liya ya iku uga barang-Barang liyané. Sadurungé Â Ââ Ââ â â â â â Â â â â ââ Ââ â ââ ââ ââ â â â Â Â Â ââ Ââ â Ââ â Â â â â â â â ââ ââ ââ â ââ Â â â â â â â ââ ââ â â Gan Rong unsur nguwatké Nèk Mungkin luwih kuwat, Kang dadi Budhaké Ing apngal iku iya Solah Bawa kita pribadi Lan Santa Maria. Santa ana star casino, ing kasunyatan. (tucai bulgaria spltd)


text:
Kali Sengara | Sak bekja bekjane wong kang lali isih luwih bekja wong kang eleng lan waspodo. | Laman 2
30/10/2009 at 2:26 pm
30/10/2009 at 2:04 pm
27/10/2009 at 6:39 pm


text:
Detached Garage Plans With Carport | Everything About Decorating Home
Detached Garage Plans With Carport. Wilujeng kenalan, dulur. Iki situs resmi sing digawe kanggo andum pawartos sing terkait ing babagan bangun omah kang peni. Website sing ana ing ngarep sampean iki dibangun kanthi tirakat ingkang ora baen-baen. Kabeh gambar sing ana ing sajeroning web iki dikumpulake saka akeh sumber kang linuwih.
Sumangga bae sapa-sapa sing butuhake gambar utawa photo kanggo bangun omah utamane sing ana kaitane karo Detached Garage Plans With Carport bebas jupuk saka website iki. Sejatine gambar-gambar kang ana ing kene yha meng duweke lian kang diumbulke ana ing internet. Dadi iki kabeh gambar duweni hak cipta, ananging gandheng wus disebar ing internet berarti oleh dijupuk karo sapa bae dinggo referensi.
We found 125++ Images in Detached Garage Plans With Carport Sample Gallery:


logo tilase sing dinggo ngaduse mayite Pangeran Samodra. Bareng wis resik, Ontrowulan nyusul Pangeran Samodra, pas Pangeran Samodra arep dilebokake neng jogangan kuburan.
Miturut wong-wong sing padha layat, Dewi Ontrowulan sing nyekseni mayite Pangeran dilebokake neng jogangan kuburan mau ngerti-ngerti ora sadar, seda, lan melu nyemplung neng njero jogangan, dadi siji karo Pangeran Samodra. Akhire Pangeran Samodra lan Dewi Ontrowulan dikubur bareng neng sakjogangan.
referensi: dbspurwodadi.blogspot.com
Terima kasih sudah membaca artikel Pangeran Samudro | Cerito Boso Jowo. Silahkan jika ingin mempublish artikel Pangeran Samudro | Cerito Boso Jowo jika bermanfaat bagi anda, namun jangan lupa meletakkan link Pangeran Samudro | Cerito Boso Jowo sebagai sumbernya.


ak kenging karimata.
Lêngganan nomêr 2818 ing Kulon Kêbên, Ngayogyakarta. Pos wisêl f 1.50 ingkang f 0.50 kangge nyaur tunggakan wulan Juli kapêngkêr. Ingkang f 1.- tumrap wulan Oktobêr saha Nopèmbêr 1928, kawuningana.
Wangsulan Redhaksi
Lêngganan nomêr 3047 ing Majawarna. Ing sarèhning undha-usuking basa punika pinanggih wontên ing undha-usuking pangkat utawi kaluhuran, makatên ugi ingkang taksih tumindak ngangge tata ngadat makatên punika ing tanah karajan Jawi, mila katrangan punika inggih mêndhêt têtuladan karajan Jawi. Tumrap ing Surakarta makatên.
Kula, punika têtêmbungan kangge sasami-sami, minggahipun dhatêng pangkat sanginggilipun, inggih taksih ngangge kula.
Kawula, punika têmbungipun tiyang pangkat alit dhatêng tiyang pangkat agêng utawi luhur.
Abdi dalêm, punika têmbungipun tiyang pangkat alit dhatêng ratu utawi sinatriya agêng (pangeran). Wêtahipun malih prayogi abdi dalêm kawula.
Panjênêngan, punika têtêmbungan dhatêng tiyang ingkang dipun ajèni.
Panjênêngan sampeyan, punika kanggenipun botên patos kêlimrah.
Panjênêngan dalêm, punika têtêmbungan tumrap dhatêng pangkat agêng.
Sampeyan dalêm, punika tumrap dhatêng panjênêngan nata.
Tumrapipun ing Surakarta tuwin Ngayogyakarta, undha-usuking basa punika warni-warni sangêt, jalaran ugi saking kathahing undha-usukipun pangkat tuwin kaluhuran, dados saupami dipun andharakên, kados botên patos migunani, kajawi namung tumrap tanah karajan Jawi wau. Lan malih tumrap sajawinipun Surakarta tuwin Ngaygyakarta, inggih sampun ngangge tata ngadat piyambak, saha sampun kêlimrah dipun tindakakên.
Radèn H. Wardaya, ing Ngayogya. Gambar ingkang kados makatên punika sampun kalêbêt limrah, mila botên kapacak, kakintunakên wangsul, nuwun.
Tuwan S. Miharja, ing Ngayogya. Ugi makatên. Kauningana.
Tuwan P. Sastra. Ing Kêmiri S.S. W/L. Kawontênan punika sampun kasèp, botên kapacak.
--- 1411 ---
Wêwaosan
Sêrat Kêmbang Jaya.
Dening Md. Dohiri
12
[Dhandhanggula]
Kasambut ing pabaratan nuli / ngamuk punggung nirbaya wikara / wadya sarêng ambyuk kabèh / singa katrajang mawut / samya ngungsi wurining baris / kang grombol-grombol dhadhal / buyar pating blulu / mangkana Dyan Sapanyana / Singanyidra katiga Sondong Wêdari / mapag kang ambêk sura //
katri kadya banthèng tawan kanin / singa ingkang katrajang adhadhal / mawut buyar ting kêcècèr / miris kang samya dulu / tan pantara paprangan kadi / banjur rah angalerap / bangke tumpuk-undhung / mêngsah amundur sadaya / samya nungkul masrahakên pati urip / tinampan panungkulnya //
pan wus katur ing ngarsanirèki / Adipati Puspa Andungjaya / dahat asangêt bingahe / Kêmbang Jaya pinundhut / mantu dening sang adipati / dhinaupakên lawan / Rayungwulan mungguh / tan winarna dhaupira / Rayungwulan lawan Kêmbang Jaya pêkik / atut rukun kalihnya //
duk samana kawarnaa malih / Sukmayana ingkang nandhang roga / kèhing jampi madal kabèh / ing ari juga nuju / wus tumêka janjinirèki / bali mring kalanggêngan / mulih mulanipun / riwusira paripurna / Kêmbang Jaya mung mundhut wasiyatnèki / tinggalane kang rama //
kêris kuluk apan wus ingambil / sigêg gantya mangke winursita / Puspa Andungjaya Radèn / ing mangke karsanipun / karsa sèlèh nagari maring / putra Dyan Kêmbang Jaya / jinunjung palungguh / mangrèh Carangsoka lawan / Paranggurdha môngka jumênêng bupati / manggèn ing Carangsoka //
ri sajuga anuju siniwi / pêpak sagung punggawa sadaya / anèng alun-alun andhèr / para panggêdhe dhusun / myang pra mantri lawan prajurit / Ki Singapadu ngarsa / lungguhnya tumungkul / sang bupati angandika / hèh ta paman dhawuhna mring wadya mami / mêngko karsa manira //
Kêmbang Jaya putraningsun iki / ingsun junjung anggêntèni ingwang / bupati môngka pangkate / Carangsoka sadarum / lawan Paranggurdha prasami / karèh mring putraningwang / lawan malihipun / ing samêne Sapanyana / ingsun junjung môngka kang dadi pêpatih / si paman môngka jêksa //
tur sandika Singapadu aglis / angundhangkên dhawuh sang bupatya / sakêdhap kawratan kabèh / mring pra wadya sadarum / sinauran mriyêm amuni / jumêgur bal-ambalan / rame swaranipun / gong bèri tambur wurahan / slomprèt suling tinabuh barêng amuni / binarung swarèng surak //
para wadya samya suka ngênting / tan pantara mijil saking pura / dhaharan ambêng sêsajèn / gumrudug tansah sêlur / nganti têkèng lun-alun taksih / wêdaling pasugatan / cinêndhak crita wus / akêmbul pra wadya samya / sarêng dhahar dahat dènnya suka ngênting / kocap gantya cinrita //
Adipati Kêmbang Jaya mangkin / arsa nyithak padesan kinarya / nagara ingkang arame / dene ingkang tinuju / apan amung desa Kêmiri / saking ing karsanira / anèng kono mungguh / dhasar dumunung nèng têngah / antarane Paranggurdha lawan malih / praja ing Carangsoka //
cêkaking kang carita wus dadi / saya lama agêmah aripah / murah sandhang lan pangane / tulus sarwa tinandur / sinung aran nagara Pathi / nênggih ing Pasantênan / mangkya kang tinutur / Adipati Kêmbang Jaya / karsanira sinantun asmanirèki / Radèn Jayakusuma //
wus misuwur ing môncanagari / Pasantênan adipatinira / lwih ambêk palamartane /paramartane. adil patraping kukum / marmanira pra wadya sami / jrih asih gustinira / ratu anggêpipun / samya ayêm têntrêm ing tyas


text: Lubuklinggau Utara II kuwe salah siji kecamatan nang , Sumatera Selatan, Indonesia.


text:
we maksud kang ana sambung sambete karo urusan bisnis kantore, yakuwi masarake pagelarane, pranyata mung dienggo nuruti hawa nafsu pribadine! Ora pakra! Serik atine Sirtu marga dicacad langsung dening Paradha! Serik marang Normasari! Oh!
Satemene Sirtu ya wis krasa, srawung cedhak karo Normasari dheweke mrangguli bab-bab kang kurang pas! Onya utawa nyleweng saka tata cara bangsa kang luhur! Ah, isin Sirtu! Huuisin banget! Normasari ora genah!
"Oh, nuwunsewu sanget Bapaaak, nuwunsewu sanget! Sajatosipun kula sampun kraos ingkang kados mekaten. Nanging margi wonten lelabuhan ingkang kedah kula sesanggi ing kantor gegandhengan kalihan piyambakipun, pramila kula purun kemawon Normasari dalu menika tumut sowan panjenengan. Oh, nuwunsewu sanget, Bapaaak!" Ora bisa ngempet kuciwane ati, Sirtu mbrebes mili nggresah kaya mengkono adu arep karo Paradha Nainggolan. Marga tangane sesisih digegem Paradha, sing liya nemplek ing pundhake partner, Sirtu repot anggone ngelapi eluhe. Kudu kepriye anggone ndhelikake kawirangane kuwi? Lagi srikutan golek papan singidan, la kok mara-mara Paradha Nainggolan terus ngekep Sirtu, sirahe dirangkul ditarik menyang dhadhane wong lanang kang anget atine kuwi. Wahduh, Sirtu rumangsa nampa pangayoman kang tanpa upama werdine. Paradha Nainggolan pranyata bapak kang mbapaki tenan kae. Bapa kang idhuuum kae minangka ngiyubi wong kang lagi kedlarang-dlarang kepanasan ing ngara-ara kang ngenthak-enthak disandhang dening Sirtu kuwi. Dikekep, dipetelake ing dhadha lan pipine Bapa Paradha, Sirtu kaya lagi ngrasakake isin mlayu-mlayu pandirangan kekintrang wuda ing papan bawera, mara-mara diparingi jarik kanggo mbuntel awake kang nglegena. Nutupi isin!
"Wis ora papa, Cah Ayu! Ora papa. Aku ngreti kok, pakewuhmu! Iki kabeh dudu mrenthul saka tindak-tandukmu, nanging pakone jejibahanmu!" mbisiki ngono Paradha nemplekake pipine marang pipine Sirtu, supaya bisik-biske mung bisa rinungu ing kupinge Sirtu thok. Lan patrap kuwi ndadekake rasa idhume atine Sirtu kang lagi kekintrang kicat-kicat kepanasen marga kewirangan kuwi, rasa eyup kang idhum banget.
Nalika bubaran, Sirtu gage pamitan mulih. Kepeksa nggandheng Normasari, langkahe radu dijiyat! Sirtu kaya arep mletik-mletika oncat saka NAC. Rasane raine clerongan kaya wayang wong Sarpakenaka! Ilang kesenengan sasore kuwi, anjlog dadi cuwa lan isin. Diuntabke Bathara wis ora digape. Saka ambegane kancane kuwi Sirtu ngganda alkohol. Tekan topengan, Normasari ngulungake nomer kartu parkir marang portir, portir nahan supaya tamu kinurmat kuwi padha ngenteni sedhela, mobile
Normasari lagi dijupuk saka parkiran. Norma ngadeg sleyetan, karo ngomong ngalembana dhangsahe Paradha. Sirtu kepeksa nglawani, aja nganti Norma ambruk.
"Sirtu! Aku seneng banget, kowe bengi iki jan ayu tenan! Ing rupa lan ing atimu! Kowe bisa lo urip bebarengan karo aku! Aku rumangsa cocog tenan!" klesak-klesike Bathara marang Sirtu. Ngomong cilik ing pamrih supaya mung bisa dirungu dening Sirtu.
"Norma! Kowe rak bisa ta nyopiri mobil? Aja mabuk dhisik!" ujare Sirtu ngrerepa kancane wadon. Ora ngrewes babar pisan marang Bathara.
"Lo, yen mabuk ya dakterake wae, Sirtu!" Bathara melu nyawang Normasari.
"Ora! Ora! Aku bisa nyopir dhewe!"
Sirtu ngreti yen sing luput kuwi Norma. Nanging sing ketiban uring Bathara. Dheweke benci banget ngambah ing NAC kono!
Kanthi rada sleyat-sleyot, Sirtu klakon diterake mulih dening Norma. Sirtu ora wedi babar pisan karo sleyat-sleyote mobil. Atine kadhung adreng, kemrungsung kebak angen-angen sumengit. Mobil mandheg ing Lurung Tambak, hawane wis repet-repet parak esuk, gage wae lawange dibukak, lan terus ditutup seru! Tanpa nggatekake Norma kepriye, Sirtu mlayu marani lawang omah pondhokane. Lawang dibukak lan gage dikancing saka njero. Grèg! Sirtu banjur ambruk ing tempat tidhur tanpa copot sepatu. Atine kaya rinujit-rujit! Lelakone bengi iki jan ngonclang-ngonclangake dheweke! Kena apa Paradha mau ngajak dhangsah pungkasan mung saperlu mbleseg-mblesegake prasakane? Ngundamana eleke pribadine Normasari? Kenapa Paradha kudu thoklèh marang dheweke? Oh, ngisin-isini banget! Cialat! Mangkel ngono atine! Mangkele marga sing ngajak mrno Normasari kuwi Sirtu! Eleke Normasari ya eleke papan pasrawungane Sirtu! Bolak-balik njedhul bayangan: Sirtu mlayu-mlayu kisinan wuda ing papan bawera, isin banget kae, banjur Paradha Nainggolan ngrukupi dheweke nganggo jarik kanggo ngilangi isine. Nanging sing dadi pikiran saiki, kepriyea wae Paradha Nainggolan bapake Bathara kuwi wis weruh Sirtu wuda nglegena! Kuwi sing saiki dadi mangkele. Kuwi sing mureng dadi pikirane, ngrasa isin banget! Angel dilalekake. Wong tau kepregok ketemon wuda dikonangi dening bapake dhewe wae isine Sirtu nganti saprene ora gelem ilang, kirig-kirig kamigrisenen prasakane saben-saben gumawang ing pikire, kok saiki gambaran kuwi ngeglia maneh katon ing angen-angene, kang ngonangi wong lanang liya, wong lanang bapake Bathara. Isiiin banget! Grisenen banget!
Mau nalika dikekep lan diplenetake sirahe ing dhadhane Paradha Sirtu rumangsa oleh pangayoman, ndadak saiki bareng dipikir-pikir dirasakake ijen, rumangsa tenan yen Paradha wis ngonangi banget kahanane Sirtu tanpa sandhangan! Ah! Menyang sapa lan ngendi maneh Sirtu golek pandhelikan?
Oh, Sirtu! Yen ngene iki kowe arep ndhelik menyang endi, arep sesambat marang sapa? Arep wadul marang sapa? Kanca-kancamu kabeh padha ngadoh!
Golek kanca-kanca cedhak ing angen-angene,


Jv/Al-Quran/Al Bayyinah
|Al-Bayyinah
البينة
|Informasi|
|Arti||Tandha Yekti|
|golongan||Madaniyyah|
|Juz||Juz 30|
|Statistik|
|Jumlah ruku'||1 ruku'|
|Jumlah ayat||8 ayat|
Surat Al-Bayyinah punika surat ingkang kaping 98, anggadahi 8 ayat lan termasuk golongan surat madaniyyah. Surat Al-Bayyinahh dipun turunaken sak sampunipun surat At-Thalaq (Surat no. 86). Asma Al-Bayyinah (tandha yekti) dipun pendhet saking kata Al-Bayyinah ingkang wonten ing ayat setunggal.
Contents
بِسْمِ ٱللَّهِ ٱلرَّحْمَـٰنِ ٱلرَّحِيمِ
لَمْ يَكُنِ الَّذِينَ كَفَرُوا مِنْ أَهْلِ الْكِتَابِ وَالْمُشْرِكِينَ مُنفَكِّينَ حَتَّىٰ تَأْتِيَهُمُ الْبَيِّنَةُ ﴿١﴾ رَسُولٌ مِّنَ اللَّهِ يَتْلُو صُحُفًا مُّطَهَّرَةً ﴿٢﴾ فِيهَا كُتُبٌ قَيِّمَةٌ ﴿٣﴾ وَمَا تَفَرَّقَ الَّذِينَ أُوتُوا الْكِتَابَ إِلَّا مِن بَعْدِ مَا جَاءَتْهُمُ الْبَيِّنَةُ ﴿٤﴾ وَمَا أُمِرُوا إِلَّا لِيَعْبُدُوا اللَّهَ مُخْلِصِينَ لَهُ الدِّينَ حُنَفَاءَ وَيُقِيمُوا الصَّلَاةَ وَيُؤْتُوا الزَّكَاةَ ۚ وَذَٰلِكَ دِينُ الْقَيِّمَةِ ﴿٥﴾ إِنَّ الَّذِينَ كَفَرُوا مِنْ أَهْلِ الْكِتَابِ وَالْمُشْرِكِينَ فِي نَارِ جَهَنَّمَ خَالِدِينَ فِيهَا ۚ أُولَٰئِكَ هُمْ شَرُّ الْبَرِيَّةِ ﴿٦﴾ إِنَّ الَّذِينَ آمَنُوا وَعَمِلُوا الصَّالِحَاتِ أُولَٰئِكَ هُمْ خَيْرُ الْبَرِيَّةِ ﴿٧﴾جَزَاؤُهُمْ عِندَ رَبِّهِمْ جَنَّاتُ عَدْنٍ تَجْرِي مِن تَحْتِهَا الْأَنْهَارُ خَالِدِينَ فِيهَا أَبَدًا ۖ رَّضِيَ اللَّهُ عَنْهُمْ وَرَضُوا عَنْهُ ۚ ذَٰلِكَ لِمَنْ خَشِيَ رَبَّهُ ﴿٨﴾
Alih aksara[edit]
Jarwanipun[edit]
- Sarupane wong kafir kang padha duwe wewatun Kitab, lan wong kang padha nyembah brahala ora gelem mareni kafir ngati katekan tandha yekti.
- (Muhammad) iku utusaning Allah ngundhangake Quran kang suci.
- Ing jerone mratelakake hukum kang bener.
- Lan para kang wis kaparingan kitab mau anggone padha pasulayan (bab pangandel marang Muhammad) sawuse katekan tandha yekti.
- Lan dheweke iku ora diparentahi apa - apa kajaba laladi ing Allah jejeg anggone nglakoni agamane, lan nglakoni sholat, bayar zakat, hiya iku agama kang bener.
- Sarupane wong kafir kang nduwe wewaton kitab lan wong kang nyembah brahala, ing tembe disiksa ing neraka Jahanam langgeng salawase awit dheweke titahe Allah kang hala dhewe.
- Dene sarupane wong kang angestu lan nindakake panggawe becik yaiku becik-beciking manungsa.
- Ana ngarsaning Pangeran bakal padha diganjar suwarga 'Adn kang ana bengawane mili ana sangisore kekayon ing kono langgeng salawase Allah rena marang dheweke lan dheweke rena marang Panjenengane. Mangkono uku tumrap sapa ing wedi marang Pangerane.[2]
Aksara Jarwanipun (ꦲꦏ꧀ꦱꦫꦗꦮꦤꦶꦥꦸꦤ꧀)[edit]
- ꦱꦫꦸꦥꦤꦺꦮꦺꦴꦁꦏꦥ꦳ꦶꦂꦏꦁꦥꦢꦢꦸꦮꦺꦮꦼꦮꦠꦸꦤ꧀ꦏꦶꦠꦧ꧀꧈ꦭꦤ꧀ꦮꦺꦴꦁꦏꦁꦥꦢꦚꦼꦩ꧀ꦧꦃꦧꦿꦲꦭꦲꦺꦴꦫꦒꦼꦭꦼꦩ꧀ꦩꦫꦺꦤꦶꦏꦥ꦳ꦶꦂꦔꦠꦶꦏꦠꦼꦏꦤ꧀ꦠꦤ꧀ꦢꦪꦼꦏ꧀ꦠꦶ꧉
- (ꦩꦸꦲꦩ꧀ꦩꦢ꧀) ꦲꦶꦏꦸꦲꦸꦠꦸꦱꦤ꧀ꦄꦭ꧀ꦭꦃꦔꦸꦤ꧀ꦢꦁꦔꦏꦺꦐꦸꦂꦔ꦳ꦤ꧀ꦏꦁꦱꦸꦕꦶ꧉
- ꦲꦶꦁꦗꦼꦫꦺꦴꦤꦺꦩꦿꦠꦼꦭꦏꦺꦲꦸꦏꦸꦩ꧀ꦏꦁꦧꦼꦤꦼꦂ꧉
- ꦭꦤ꧀ꦥꦫꦏꦁꦮꦶꦱ꧀ꦏꦥꦫꦶꦔꦤ꧀ꦏꦶꦠꦧ꧀ꦩꦻꦴꦲꦁꦒꦺꦴꦤꦺꦥꦢꦥꦱꦸꦭꦪꦤ꧀ (ꦧꦧ꧀ꦥꦔꦤ꧀ꦢꦼꦭꦩꦫꦁꦩꦸꦲꦩ꧀ꦩꦢ꧀) ꦱꦮꦸꦱꦺꦏꦠꦼꦏꦤ꧀ꦠꦤ꧀ꦢꦪꦼꦏꦠꦶ꧉
- ꦭ


text:
hah''rpp basa jawa ber eek kelas x 1 ngleluribasajawa
April 19th, 2018 - Peserta didik memperhatikan contoh parikan wangsalan yang disajikan guru baik dalam bentuk kalimat bebas atupan syair sebuah lagu campursari'
'Lirik lagu Wuyung oleh Manthous Cari Lirik Lagu di
'KAWRUH JAWA anggraenisme
April 28th, 2018 - Lihat lirik lagu oleh Manthous judul Wuyung Pastikan anda sudah melihat video musiknya'
May 1st, 2018 - WANGSALAN Wangsalan yaiku unen unen meh kaya cangkriman dene tebusane utawa batangane jawaban srana sinandi tegese ora blaka ora diceplosake Peranganing wangsalan iku ana 3 yaiku'
April 28th, 2018 - Subyek Aku duwe lagu campursari jagalaras khas blitar jowo bag timur barus gress Sat Jun 26 2010 5 24 pm'
'Lagu lagu Jawa Gending amp Campursari Wonosari com
'Jawa Pintar Wangsalan
March 8th, 2018 - Wangsalan yaiku unen unen utawa tetembungan sing saemper cangkriman nanging batangane wangsulane wis dikandhakake Mung anggone ngandakake ora kanthi melok 'Wangsalan lan jinise Materi Sekolah KU'
April 13th, 2018 - Tuladha wangsalan ing tembang campursari kangen Kangen Pitung sasi lawase nggonku ngenteni Lagu gendhing pangkur lamba Maweh gumirah wardaya Tur mathuk kinarya aba'
'
'Sinau Basa Jawa bereng Hanif Rahma wangsalan
April 19th, 2018 - Unen unene wangsalan rangkep kadadeané saka rong ukara Lagu gendhing pangkur lamba Tuladha wangsalan ing tembang campursari kangen Kangen
'lirik lagu wuyung lagu jawa FATHURHOMA corp
April 19th, 2018 - Ini adalah lirik dari lagu jawa yang berjudul wuyung syairnya yang begitu menyentuh membuat saya mempostingkan liriknya mari kita kembali lestarikan kebudayaan jawa
'Parikan Wikipedia'
'
April 30th, 2018 - Kajaba maca pat lagu Wangsalan kuwi tetembungan ing ukara sing disamun kayadéné cangkriman utawa Ana ing tembang campursari Mr Mendem'
May 2nd, 2018 - Kang diarani parikan Ya iku unèn unèn mawa paugeran telung warna ya iku kadadèn saka rong ukara kang dhapukaké nganggo purwakanthi guru swara 'modul basa jawa kelas xi semester 2 ngleluribasajawa
'Download Lagu Sugiarto Koplo Cover Mp3 ? STAFABAND'
April 25th, 2018 - 121 73 MB Download lagu Lagu Sugiarto Koplo Cover MP3 terbaru secara gratis Untuk mendownload dan mendengarkan lagu dari Lagu Sugiarto Koplo Cover ini silahkan klik link ini''Download Lagu Lagu Jawa Campur Saricsmpirsari Sengit
April 12th, 2018 - 1 Jam Menikmati Lagu Campursari Manthous mp3 Puja Sarma Lagu Lagu Cirebonan Wangsalan Lagu Lagu Barat Nostalgia Lagu Hip Hop Korea Terbaik 'Lirik Lagu Wuyung Lirik Lagu Campursari Jawa'
April 21st, 2018 - Campursari Song Lyrics Javanese Song Lyrics Lirik Lagu Campursari Lirik Lagu Jawa Langgam Lyrics''konsultasi sawit Contoh Parikan Pantun Bahasa Jawa May 1st, 2018 - Bahkan dalam tembang tembang campursari Sementara itu di Jawa Timur parikan menjadi bagian tak terpisahkan dari pentas ludruk Memiliki guru lagu
'Ilmu Basa Jawa GEGURITAN
April 30th, 2018 - Tuladha anggitan menika kadosta geguritan sekar campursari guru lagu lan guru gatra wangsalan tembang macapat'
'SINAU BASA JAWA CAMPURSARI sdwijosusastro blogspot com
1
March 5th, 2018 - Campursari mujudake lelagon Jawa kang ngemot maneka warna jenis musik Wujuding lagu kang bisa dicampursarekake antarane lagu dolanan langgam bawa macapat bawa tembang gedhe sekar gendhing bawa umpak umpak lagu pop keroncong dhangdhut lagu manca lan liya liyane''ARASEMEN CAMPURSARI PARIKAN WANGSALAN PARIBASAN XII SOS
March 31st, 2018 - Membuat lirik lagu dengan memasukkan parikan wangsalan paribasan ke dalamnya dan mempraktekkannya''wong jowo Wangsalan ing tembang corojowo blogspot com April 28th, 2018 - pengikete wangsalan kang sekar pangkur Campursari lagu dalang poer 2 liric dalang poer'
'Wangsalan Wikipedia
April 30th, 2018 - Lagu gendhing pangkur lamba Maweh gumirah wardaya Tuladha wangsalan ing tembang campursari kangen Kangen Pitung sasi lawase nggonku ngenteni 'Wangsalan ? Wawasan Kita'
March 16th, 2018 - Wangsalan iku unen unen cangkriman nanging dibatang dibedhèk dhéwé Ukarané ora persis nanging mèmper waé Wangsalan ana kang awujud ukara selarik bisa uga awujud tembang''Pengertian Wangsalan Jenis Wangsalan Cara Ngarang
April 29th, 2018 - Lagu gendhing pangkur lamba Maweh gumirah wardaya Tuladha wangsalan ing tembang campursari kangen Kangen Pitung sasi lawase nggonku ngenteni'
'Wucalan Basa Jawi Campursari sutresnajawa blogspot com
April 12th, 2018 - Katitik saka lagu kang kerep dianggo campursari bisa awujud lagu dolanan langgam macapat tembang gedhe sekar gendhing bawa umpak umpak lan sanes sanesipun'
'Pendidikan Materi Parikan Wangsalan oemahjawa blogspot com
April 22nd, 2018 - Seneng karo tembang tembang jowo kuno lan lagu campursari Ugo ngerti lan nerapake filosofi jowo Bedo karo aku sing ora ngerti babar blas soal iku Ajang Gladhen'
May 2nd, 2018 - Wangsalan inggih menika bangsane wangsalan inggih menika wangsalan boten kaiket dening guru lagu Parikan Wangsalan Pendidikan Materi Campursari''bagongjawa05 modul basa jawa kelas 1
'wangsalan lan tuladhane Semua Tentang Bahasa Jawa
April 30th, 2018 - Lagu gendhing pangkur lamba Maweh gumirah wardaya Tuladha wangsalan ing tembang campursari kangen Kangen Pitung sasi lawase nggonku ngenteni'
'PARIKAN DAN WANGSALAN DALAM LIRIK LAGU CAMPURSARI KARYA
'wong jowo Lirik Langgam dan Campursari
April 16th, 2018 - PARIKAN DAN WANGSALAN DALAM LIRIK LAGU CAMPURSARI KARYA MANTHOU?S Oleh Hesti Dwi Putri Azhari NIM 08205244034 ABSTRAK Penelitian ini membahas parikan dan wangsalan dalam lirik lagu campursari karya Manthou?s penelitian ini bertujuan unutuk mendeskripsikan jenis parikan dan wangsalan makna parikan dan wangsalan dan nilai moral parikan dan'
April 24th, 2018 - Lirik Langgam Camp